Oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov - Legislatívny a pracovný program Komisie na rok 2007 /* KOM/2006/0629 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 24.10.2006 KOM(2006) 629 v konečnom znení OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Legislatívny a pracovný program Komisie na rok 2007 OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV LEGISLATÍVNY A PRACOVNÝ PROGRAM KOMISIE NA ROK 2007 1. ÚVOD V roku 2007 Európska únia oslávi 50. výročie Rímskych zmlúv. Päťdesiat rokov budovania Európy prinieslo mier, hospodársku a sociálnu prosperitu a stabilitu, všetko založené na spoločných hodnotách a zásadách. Európa sa mení: víta dva nové členské štáty, čelí vplyvom globalizácie a buduje si na medzinárodnej scéne novú pozíciu. Očakávania občanov od EÚ za posledných päť desaťročí vzrástli. Čiže EÚ sa pripisuje čoraz väčší význam, čo znamená výzvu pre všetkých vedúcich predstaviteľov Európy. Občania EÚ chcú lepšie porozumieť tomu, čo EÚ robí a ako to robí. Chcú mať možnosť vyjadriť sa k tomu, čo EU rieši. Preto pri príležitosti 50. výročia Rímskych zmlúv v roku 2007 čelní predstavitelia štátov a vlád spolu s Komisiou a Európskym parlamentom obnovia v Berlínskej deklarácii svoj záväzok voči Európe a znovu sa zaviažu pokračovať v budovaní rozšírenej, trvalo udržateľnej, otvorenej a konkurencieschopnej Európy – Európy politických úspechov a politických cieľov. Rok 2007 bude rozhodujúcim rokom v hľadaní ustálenej podoby inštitúcií. Na zasadnutí Európskej rady v júni tohto roka sa vytýčil jasný postup a časový harmonogram a nastávajúce predsedníctvo bude mať za úlohu predložiť správu obsahujúcu hodnotenie stavu diskusie o Ústavnej zmluve a preskúmať budúce vývojové možnosti. Komisia má v úmysle plne sa zapojiť do tohto procesu a bude spolupracovať s ostatnými inštitúciami, aby prispela svojím dielom k úplnému ustáleniu podoby jednotlivých inštitúcií. Komisia si na začiatku svojho pôsobenia vytýčila strategické ciele: navrátiť Európu na cestu k prosperite; posilniť naše odhodlanie budovať solidaritu; posilniť bezpečnosť občanov a, napokon, navrhovať a presadzovať uvedené priority aj mimo našich hraníc prostredníctvom silnejšieho hlasu vo svete[1]. Tieto ciele zostávajú podstatou smerovania pracovného úsilia Komisie a sú základom partnerského prístupu nevyhnutného pri uskutočňovaní ambicióznej politiky v zložitom svete. Obnovená lisabonská stratégia pre rast a zamestnanosť a stratégia trvalo udržateľného rozvoja opätovne potvrdená na zasadnutí Európskej rady v júni sú doplnené dvoma hlavnými politickými programami: - Na jeseň 2005 sa Európskej únia zhodla na tom, že globalizácia má byť ohniskom jej politickej stratégie. Na summite v Hampton Courte sa vytýčilo viacero navzájom previazaných stratégií v oblastiach, kde sa od Európy vyžaduje reakcia: výskum a vývoj, univerzity, demografia a energetika, ako aj bezpečnosť a efektívnejšia reakcia na vonkajšie vplyvy. - V máji tohto roka Komisia v dokumente „Agenda občanov: Výsledky pre Európu“ rozbehla zdvojenú stratégiu posunutia Európy dopredu. Riešenie podoby inštitúcií a ústavy, ktoré čaká Európu, nemožno odložiť nabok – treba to, naopak, riešiť súbežne s vypracúvaním aktívneho politického programu zameraného na očakávania a potreby občanov. Konkrétne výsledky zvýšia dôveru občanov v európske projekty a vytvoria primerané podmienky pre ambicióznu inštitucionálnu dohodu. V minulom roku sa Európska únia vydala na cestu uskutočňovania ambiciózneho politického programu. Opätovne sa rozbehla lisabonská stratégia a Komisia sa zamerala na to, ako by sa inovácie mohli stať základným stavebným kameňom európskeho hospodárstva – vedeného vzdelávaním, výskumom a inováciami pod záštitou Európskeho technologického inštitútu. Dosiahla sa medziinštitucionálna dohoda o rozpočtovom rámci na ďalších sedem rokov a 1. januára 2007 sa rozbehnú nové finančné programy. Revízia stratégie trvalo udržateľného rozvoja pre EÚ, ktorú na základe návrhov Komisie prijala v júni Európska rada, vytyčuje komplexnú a dlhodobú stratégiu, ako udržať politiku EÚ v trvalo udržateľnejšom rozmere. Zelená kniha novej európskej energetickej politiky obsahuje konkrétne návrhy, aké vnútorné a vonkajšie aspekty energetickej politiky by sa mali vyvinúť s cieľom dosiahnuť trvalú udržateľnosť, konkurencieschopnosť a bezpečnosť v zásobovaní energiami. Zelená kniha o budúcnosti námornej politiky Únie vyvolala diskusiu o skutočne integrovanej námornej politike, čím sa využije dosiaľ nevyužitý potenciál v oblasti rastu a zamestnanosti a zároveň sa posilní ochrana morského prostredia. V knihe „Európa vo svete“ sa uvádza, ako by sa Európa mohla priblížiť k cieľu stať sa globálnym hlasom zodpovedajúcim jej hospodárskemu významu. Komisia má naďalej vedúce postavenie v medzinárodnom dialógu o budúcnosti medzinárodného režimu v oblasti klimatických zmien. Tento pracovný program vykresľuje, čo všetko Komisia urobí, aby splnila svoje strategické ciele na rok 2007. Pri vypracúvaní programu na rok 2007 mohla Komisia využiť reakcie Európskeho parlamentu, Rady a ostatných inštitúcií na politickú stratégiu na rok 2007. Zvlášť cenný bol štruktúrovaný dialóg rozbehnutý pod hlavičkou rámcovej dohody medzi Európskym parlamentom a Komisiou a „súhrnná správa“ prijatá konferenciou predsedov, ktoré zároveň ilustrovali, ako možno spoločné ciele premeniť na konkrétne činy a hmatateľné výsledky. - Pokiaľ ide o prosperitu, Komisia bude pokračovať v presadzovaní modernizácie európskeho hospodárstva pomocou obnovenej lisabonskej stratégie pre rast a zamestnanosť, dynamického vnútorného trhu a súboru prelínajúcich sa opatrení na podporu vývoja poznatkov, inovácií a prostredia trvalo udržateľného pre hospodársky rast. Patrí sem aj vytvorenie európskeho rámca pre ekonomických prisťahovalcov. Komisia bude rozvíjať iniciatívy presadzujúce vonkajšie aspekty konkurencieschopnosti, ktoré si stanovila vo svojom oznámení zo 4. októbra 2006 nazvanom „Globálna Európa: svetová konkurencia“. Veľká pozornosť sa bude venovať energetike, pričom prvým európskym strategickým preskúmaním energetickej problematiky sa otvára nová etapa európskej energetickej politiky, ktorá by mohla pomôcť zvládnuť klimatické zmeny. Komisia predloží svoje názory, ako postupovať pri tvorbe novej námornej politiky. - S rastom a zamestnanosťou sú nerozlučne späté solidarita, ochrana životného prostredia, trvalo udržateľné hospodárenie a využívanie prírodných zdrojov, ako aj zdravie a spokojnosť občanov. Rok 2007 bude „Európskym rokom rovnakých príležitostí“ a Európania si opätovne pripomenú sociálny rozmer, ktorý je prazákladom fungovania Európy. Komisia vezme do úvahy sociálnu situáciu v Európe, ako sa uzniesli na zasadnutí Európskej rady v júni 2006, a v záujme budovania zhody v riešení sociálnej situácie, ktorej čelí Európa, sa zvlášť zameria na otázky dostupnosti a príležitostí. Kľúčovým krokom v ústrety efektívnemu fungovaniu solidarity je aktualizácia existujúcej politiky takým spôsobom, aby to zodpovedalo potrebám dnešnej európskej spoločnosti. Takisto bude musieť pokračovať v presadzovaní svojej klimatickej politiky s cieľom rozšíriť medzinárodnú spoluprácu a dosiahnuť väčšie zníženie emisií v domácnostiach. - Je potrebná iniciatíva v európskom meradle v záujme zabezpečenia vysokej úrovne bezpečnosti a dodržiavania práva, pretože práve oblasť bezpečnosti a ochrany európskych občanov čelí novým nebezpečenstvám. Ekologické a zdravotné riziká, prenosné choroby, prírodné katastrofy, ako aj hrozba teroristických útokov si vyžadujú promptnú a efektívnu reakciu zo strany EÚ. V boji proti zločinnosti a násiliu bude EÚ trvať na dodržiavaní práva a vyšetrovaní kriminality. Kľúčovou oblasťou na rozvíjanie činnosti v roku 2007 budú hraničné kontroly spolu s rozšírením schengenského priestoru. - Pri propagovaní cieľov, ako sú trvalo udržateľný rozvoj, globálna ochrana životného prostredia, mier, susedské vzťahy, spolupráca a konkurencieschopnosť vo vzťahu k vonkajšiemu svetu, sa Európa potrebuje presadiť vo svete ako samostatné spoločenstvo so silným hlasom vo svete. Na dosiahnutie uvedených cieľov je zvlášť dôležitá vedecká, technologická, ako aj iné formy spolupráce založenej na výmene znalostí, majúc, samozrejme, na pamäti spoločné záujmy a vzájomné výhody. Európa potrebuje zlepšiť previazanosť a koordináciu aktivít Komisie s prácou ostatných európskych inštitúcií a členských štátov. Rovnako je potrebná lepšia spolupráca v oblasti vonkajšej politiky Spoločenstva a vonkajšej stránky vnútornej politiky. Cielenejší pracovný program do budúcnosti Tento rok Komisia navrhuje pristúpiť k ďalšiemu kroku vo vývine svojho pracovného programu. Cieľom tohto úsilia je vypracovať pracovný program, ktorý lepšie odráža priority nastávajúceho roka; robí medziinštitucionálnu diskusiu o nadchádzajúcich prioritách konkrétnejšou; a dôrazne z neho vyplýva, že iniciatívy v oblasti zlepšenia regulácie sú integrálnou súčasťou úloh Komisie. Znamená to realizovať správne cielenú politiku, v rámci ktorej sa riešia otázky, kde sa zásada subsidiarity prejavila ako skutočne prínosná pre Európu. Komisia sa rozhodla zostaviť krátky zoznam strategických iniciatív vybraných na základe ich politickej dôležitosti a pokročilého stupňa prípravy. Komisia je odhodlaná prijať súvisiace opatrenia na budúci rok s tým, že v polovici sledovaného obdobia nebude treba prešetrovať ich uplatňovanie v praxi. Vychádzajúc z uvedeného, tento pracovný program vytyčuje konkrétne opatrenia, ktoré budú stredobodom politického záujmu Komisie počas roka 2007 – ide o strategické iniciatívy Komisie. Ich podrobný zoznam sa nachádza v prílohe k tomuto programu. Komisia sa okrem toho zaväzuje vyvinúť súbor prioritných iniciatív, ktoré by sa mali prijať počas nasledujúcich 12 až 18 mesiacov v závislosti od toho, ako hlboko a intenzívne sa pokročilo v príprave nevyhnutnej na splnenie kvalitatívnych noriem zlepšovania regulácie. Podrobný zoznam oblastí, v ktorých Komisia plánuje vyvinúť prioritné iniciatívy, sa nachádza v uvedenej prílohe. Pri vypracúvaní zoznamu strategických a prioritných iniciatív Komisia prihliadala na dialóg, ktorý po prijatí politickej stratégie na rok 2007 v tejto súvislosti viedla najmä s Európskym parlamentom. Komisia je pripravená vypočuť si názory ostatných inštitúcií na svoj pracovný program. Komisia je odhodlaná poskytnúť kvalitné návrhy. Pre iniciatívy, u ktorých sa predpokladá významný hospodársky, spoločenský a environmentálny dosah, sa vypracujú hodnotenia vplyvu. Preto všetky body programu označené ako „strategické iniciatívy“ alebo „prioritné iniciatívy“ budú podliehať hodnoteniam vplyvu s tým, že zelené knihy, opatrenia prijaté v rámci sociálneho dialógu, správy o konvergencii a transpozície medzinárodných dohovorov sú obvykle oslobodené od tejto povinnosti. K návrhom predloženým v prílohe prebieha alebo by mala začať prebiehať široká verejná diskusia, aby sa aj občania a všetky zainteresované strany mohli plne zapojiť do rozhodovacieho procesu. Vypracovať hodnotenie vplyvu sa môže vyžadovať aj v prípade iniciatív neuvedených v pracovnom programe. Spôsob výberu týchto dodatočných položiek sa stanoví v kontexte budovania nového podporného mechanizmu pre hodnotenia vplyvu a vytvárania funkcie na kontrolu kvality, ktorých fungovanie bude podliehať priamo predsedovi. Na budúci mesiac Komisia prijme strategickú revíziu svojich aktivít v rámci zlepšovania regulácie, zdôrazniac v nej dosiahnutý pokrok a stanoviac nové iniciatívy. Tento pracovný program sa zameriava na nadchádzajúce plány vo sfére zjednodušovania, ako aj na ostatné pripravované opatrenia. 2. PRIORITY NA ROK 2007 Modernizácia európskeho hospodárstva Ústrednú stratégiu Komisie presadzovať trvalo udržateľný rast a zamestnanosť v dynamickej, inovačnej a príťažlivej Európe sa už podarilo pevne zakotviť v každodennej práci. Po predložení národných programov vstúpila lisabonská stratégia pre rast a zamestnanosť do nového štádia a stále pretrváva spoločné odhodlanie pokračovať v reformnom programe a dopĺňať aktivitami na úrovni EÚ úsilie vynakladané na vnútroštátnej, regionálnej a miestnej úrovni. Výročná správa Komisie o pokroku dosiahnutom v roku 2007 v rámci lisabonskej stratégie pre rast a zamestnanosť, ktorá bola predložená na jarnom zasadnutí Európskej rady, bude prijatá pred koncom roka 2006, takže rok 2007 sa bude niesť v znamení následných opatrení. Dohodou o inovácii dosiahnutej na zasadnutí Európskej rady v Lahti sa prenesie pozornosť na opatrenia na európskej, vnútroštátnej aj miestnej úrovni, ktoré budú stimulovať inovácie vo všetkých odvetviach hospodárstva. Globalizácia, rozširovanie a technický pokrok zmenili pravidlá hry a priniesli nové výzvy a príležitosti pre vnútorný trh. Komisia v súčasnosti vykonáva tzv. skúmanie jednotného trhu s cieľom preskúmať dosiahnutý pokrok, určiť, kde zostávajú medzery, navrhnúť opatrenia zodpovedajúce výzvam budúcnosti a zabezpečiť, aby občania efektívne využívali jeho výhody. Publikovaním výsledkov tohto preskúmania sa vytvorí prostredie pre jednotný trh do budúceho desaťročia. Pokiaľ ide o pokračovanie v politike odvetví, kde sa vnútorný trh plne neuplatňuje, v roku 2007 sa pozornosť sústredí na obranný priemysel a trh, kde požiadavka vnútroštátnej bezpečnosti nedovolí, aby boli tieto odvetvia vystavené nemilosrdným zákonom vnútorného trhu. Komisia preskúma, nakoľko možno v európskom meradle pomôcť pri odstraňovaní roztrieštenia trhu. V priebehu posledných pár rokov prebiehala v rámci EÚ zásadná reforma poľnohospodárskeho trhu. Tento proces pokračuje návrhmi vo vínnom sektore , ktoré majú zabezpečiť úspešnú budúcnosť priemyslu, kde je Európa skutočne konkurencieschopným partnerom. Vnútorný trh vplýva aj na rapídne sa rozvíjajúce odvetvie kozmonautiky. Je potrebná európska vesmírna politika, aby sa zabezpečil celkový rámec pre užívateľov i vývojových pracovníkov v oblasti vesmírnych technológií a aby sa v politike EÚ bral do úvahy aj tento rozmer. V júni 2007 sa skončí diskusia k zelenej knihe zaoberajúcej sa budúcou námornou politikou Únie. Následne Komisia predloží výsledky tejto diskusie vrátane politických záverov a opatrení, ktoré bude možno prijať v krátkodobom horizonte. V roku 2007 vstúpi Slovinsko do eurozóny. Komisia bude pokračovať v hodnotení pripravenosti členských štátov, ktoré majú odložené prijatie eura, a začne s praktickou prípravou pre krajiny, ktoré splnia kritériá na zavedenie eura v roku 2008. Reakcia na výzvy európskej spoločnosti Jadrom úsilia európskych a najmä mladých európskych občanov je odstránenie prekážok na ceste k využitiu možností, ktoré ponúkajú európske trhy pracovných príležitostí. Všeobecne sa uznáva, že kombinácia flexibility na trhu práce a rozvoja zručností popri silnej sociálnej ochrane, čiže tzv. „flexiistota“ je nádejný prístup. Komisia predloží návrhy na podporu spoločných zásad s cieľom rozvinúť uvedenú kombináciu flexibility a sociálnej istoty. Komisia vykonáva rozsiahlu bilanciu európskej spoločnosti, ktorá by mala slúžiť ako základ novej stratégie dostupnosti a solidarity, ako aj podklad pre tvorbu európskej politiky do budúceho desaťročia. V rámci uvedeného Komisia v polovici sledovaného obdobia predloží zhodnotenie implementácie svojho sociálneho programu s cieľom bilancovať, čo EÚ dosiahla v oblasti vytvárania viacerých a kvalitnejších pracovných príležitostí a ponúkania rovnakých príležitostí pre všetkých. Lepšie riadenie migračných tokov Demografický tlak znásobil potrebu európskeho pracovného trhu byť príťažlivým pre hospodárskych prisťahovalcov. Európsky režim určený hospodárskym prisťahovalcom poskytne týmto ľuďom bezpečný právny štatút, v rámci ktorého bude jasne stanovené, aké majú práva a akým pravidlám sa musia podriadiť. Zvláštnu pozornosť treba venovať vysoko kvalifikovaným prisťahovalcom a dbať na schopnosť rýchlo reagovať na ich meniace sa potreby – porovnaj napr. systém „zelenej karty“. Dôležitým bodom stratégie EÚ v oblasti prisťahovalectva bude návrh minimálnej výšky sankcií zamestnávateľom ilegálnych prisťahovalcov z tretích krajín, aby sa znížilo ilegálne prisťahovalectvo, ako aj vykorisťovanie takýchto pracovníkov. Na poli azylu Komisia podnieti dialóg medzi všetkými zainteresovanými stranami s cieľom uzavrieť spoločnú európsku azylovú politiku do roku 2010. Bezpečná, konkurencieschopná a trvalo udržateľná energetika Energetika vystúpila na popredné miesto v politickom programe. Po dlhom období relatívnej stability už nemožno zaručené a cenovo dostupné energie pokladať za samozrejmosť. Rovnako potreba vysporiadať sa s klimatickými zmenami si vyžaduje zmeniť prístup k využívaniu a výrobe energie. Zvýšená závislosť na dovoze a vyššie ceny energií sú vnímané ako príznačný rys budúcnosti. Na problém takéhoto rozsahu možno reagovať len na celoeurópskej úrovni, a to reakciou založenou na trvalej udržateľnosti, konkurencieschopnosti a energetickej efektívnosti a bezpečnosti. Komisia predloží prvé európske strategické preskúmanie energetickej problematiky, čo je komplexný prístup k danej problematike doplnený akčným plánom s jednotlivými opatreniami na rozvoj energetickej politiky EÚ. Vytvoria sa ním dlhodobé podmienky na zlepšenie fungovania vnútorného trhu, zrýchlenie využívania nových technológií, rozdelenie a zabezpečenie dodávok energie ako v rámci, tak aj zo zdrojov mimo EÚ, kontrolu dopytu a presadzovanie energetickej efektívnosti. Komisia zároveň predloží zelenú knihu možností v oblasti politiky EÚ vo sfére klimatických zmien a vyhliadok pre medzinárodnú spoluprácu do roku 2012. Navrhne aj opatrenia na zavŕšenie skutočne fungujúceho vnútorného trhu pre elektrickú energiu a plyn. Pristúpi sa aj k revízii systému obchodovania s emisnými kvótami v EÚ, aby sa zabezpečila stabilita investovania a urýchlilo znižovanie emisií skleníkových plynov. Výsledkom bude jasná predstava o tom, čo v Európe treba urobiť, aby jej občania mali zaistený dlhodobý prísun energií a svet si postupne začal uvedomovať problematiku klimatických zmien. Premena Európy na miesto, kde sa lepšie žije Európska verejná politika môže mať reálny dosah, ak pomôže občanom predvídať rapídne zmeny v spoločnosti a reagovať na ne. Aby priniesla očakávané výsledky, musí byť aktuálna a dokonale zladená s potrebami modernej spoločnosti. Ústredným momentom pre blaho človeka je jeho zdravie, kvalitné životné prostredie a služby, na ktoré sa môže spoľahnúť. V bielej knihe o zdravotnej stratégii sa vytýči, ako možno na európskej úrovni prispieť k zlepšeniu zdravia a formovaniu čo najefektívnejšej európskej zdravotnej politiky, aby sa riešila problematika pandémií, zvýšila bezpečnosť potravín, zlepšilo zdravie obyvateľstva a napomohlo budúcej konkurencieschopnosti. Vychádzajúc zo širokej diskusie o vplyve európskych právnych predpisov na oblasť sociálnych služieb, aj v tejto sfére sa prijme európska stratégia. Komisia preskúma aj to, ako môže EÚ prispieť ku kvalitnejšej mestskej doprave, každodenne využívanej miliónmi Európanov. Blaho Európanov závisí aj od bezpečnosti. Opatrenia boja proti terorizmu sa zamerajú na boj proti teroristickej propagande a obmedzenie prísunu odborných znalostí – napr. o výbušninách – použiteľných na teroristické účely. Prijme sa akčný plán posilnenia bezpečnosti výbušnín. Komisia sa zameria aj na boj proti počítačovej kriminalite, ako aj na posilnenie dialógu medzi verejným a súkromným sektorom a spolupráce v oblasti bezpečnosti. Európa ako svetový partner Pristúpením Bulharska a Rumunska sa rok 2007 stane ďalším dôležitým míľnikom v historickom procese rozširovania Európskej únie. Vypracovaním výročného strategického dokumentu o rozširovaní sa naskytne príležitosť preskúmať a zhodnotiť napredovanie krajín v procese rozširovania a zároveň načrtnúť cestu do budúcnosti. Európa už získala postavenie najväčšieho obchodného partnera na svete. Európske trhy ponúkajú širokú škálu produktov a služieb, pre investičných partnerov z celého sveta sú príležitosťou obchodovať v trvalo udržateľnom meradle. Obnovená stratégia prístupu na trh pomôže identifikovať prekážky v obchodných vzťahoch a vytvorí nové obchodné a investičné možnosti na celom svete, zohľadňujúc pritom konkurencieschopnosť, ako aj sociálne a ekologické hľadisko. Na budúci rok bude hlavným cieľom Komisie prekonať prekážky v dosiahnutí dohody v kole rokovaní o rozvojovej stratégii z Dohy. Táto dohoda je potrebná na udržanie zdravej globálnej ekonomiky. Popritom by EÚ mala nadväzovať na svoje oznámenie „Globálna Európa: svetová konkurencia“ a presadzovať dynamickú politiku konkurencieschopnosti a spolupráce vo vzťahu k vonkajším stranám s cieľom skvalitniť obchodné vzťahy s kľúčovými partnermi a zabezpečiť, aby tento vonkajší rozmer prispel k európskemu hospodárskemu rastu. Koncom roka 2007 sa uzatvoria rokovania o dosiahnutí dohôd o hospodárskom partnerstve, ktoré predstavujú základný predpoklad regionálnej integrácie a rozvoja krajín AKT. Zvláštna pozornosť sa bude venovať prehĺbeniu európskej politiky susedských vzťahov, vyjednávaniu dohôd o pridružení s viacerými významnými partnermi v Ázii a Latinskej Amerike, ako aj napredovaniu v rokovaní s významnými strategickými partnermi, ako je Rusko, Čína a Ukrajina. Naďalej bude prebiehať implementácia európskej bezpečnostnej stratégie, najmä v oblasti ľudskej bezpečnosti. Komisia nepoľaví vo svojom úsilí stabilizovať situáciu na Blízkom východe a v južnej Ázii. Bude pracovať aj na prehĺbení transatlantických vzťahov. Milióny Európanov každoročne cestujú po svete. Keď sa títo občania dostanú do ťažkostí, potrebujú ochranu a pomoc. Nikto by nemal spochybňovať ich právo na diplomatickú a konzulárnu ochranu vyplývajúce z ich euroobčianstva a občania EÚ by mali mať možnosť uplatniť tieto práva kedykoľvek v prípade potreby. 3. PLNENIE: KAžDODENNÁ PRÁCA Nové opatrenia zamerané na politické priority tvoria len jednu stránku práce Komisie. Po celý rok zostáva Komisia zodpovedná za riadenie finančných a prevádzkových programov v európskom aj celosvetovom meradle. Má priamu zodpovednosť za riadenie celého súboru komplexných spoločných stratégií a za adekvátne uplatňovanie acquis. Zastáva špeciálnu úlohu strážcu nášho spoločného európskeho záujmu. Komisia zmobilizuje svoje úsilie na komunikáciu s európskymi občanmi, aby im vysvetlila podstatu tohto európskeho projektu. Riadiace funkcie Rok 2007 bude znamenať rozbehnutie rozsiahleho súboru nových finančných programov v kontexte nových finančných výhľadov. Patria sem nové programy v politike súdržnosti, zamestnanosti a sociálnej solidarity, najmä v rámci Európskeho globalizačného fondu, ako aj v oblasti rozvoja vidieka a rybolovu. V roku 2007 sa zavŕši uplatňovanie 27 národných strategických referenčných rámcov a schváli okolo 360 prevádzkových programov v rámci politiky súdržnosti. Aj vo sfére rozvoja vidieka sa pracuje na zavŕšení 27 národných strategických plánov a okolo 80 programov sa v roku 2007 prijme. Vytýčením a rozbehnutím novej generácie programov sa zabezpečí, že politika súdržnosti, ako aj rozvoja vidieka prispeje k hospodárskej modernizácii Únie a vyčlenením výdavkov na súdržnosť v súvislosti s lisabonskou stratégiou obohatí aj stratégiu Komisie za rast a vyššiu a kvalitnejšiu zamestnanosť. V zásobe sú aj opatrenia na stimuláciu konkurencieschopnosti, napr. 7. rámcový program pre výskum, rámcový program pre konkurencieschopnosť a inovácie, program celoživotného vzdelávania a transeurópske siete. Doplnením legislatívnej činnosti Únie tieto programy predstavujú ucelený politický rámec pre aktivity EÚ v oblastiach, ktoré sú pre občanov EÚ prioritné, a prispievajú k splneniu štyroch strategických cieľov Komisie. Popri tom sa Komisia naďalej snaží plniť svoje bežné úlohy, medzi ktoré patrí dohľad nad správnym uplatňovaním reformy spoločnej poľnohospodárskej politiky a zvyšovaním konkurencieschopnosti poľnohospodárskych trhov. Príslušné útvary Komisie neprestávajú vynakladať úsilie na skvalitňovanie programov a projektov financovaných EÚ – tento cieľ zastrešuje aj prácu na presadzovaní ich spoľahlivejšieho finančného hospodárenia a čo najefektívnejšieho využitia dostupných finančných prostriedkov. Tieto programy prispievajú aj k plynulej integrácii nových členských štátov a napomáhajú tým EÚ, aby sa každé ďalšie rozširovanie vydarilo. Zároveň treba poznamenať, že nedávno prijaté programy, ako predvstupový nástroj alebo nástroj európskeho susedstva a partnerstva, siahajú za hranice Únie. Okrem toho sa zavedie nový súbor nástrojov vonkajšej politiky, pomocou ktorých sa bude presadzovať rozvoj a spolupráca, pomôžu poskytnúť vonkajšiu pomoc vo viac než 150 krajinách sveta, bude sa v nich reagovať na transregionálne bezpečnostné hrozby alebo budú presadzovať dodržiavanie ľudských práv a demokraciu. Práca s acquis Spoločenstva Úloha Komisie sa nekončí prijatím návrhu členmi Komisie. Komisia sa aktívne zapája do formovania podoby opatrení prijatých s konečnou platnosťou Európskym parlamentom a Radou ministrov, funguje ako úprimný sprostredkovateľ medzi týmito inštitúciami, ktorý im pomáha nájsť najlepšie riešenie zodpovedajúce celkovému záujmu Únie. Komisia takisto riadi mnohé výbory a pripravuje pre ne prácu, zásobuje ich odbornými znalosťami z celej EÚ a prostredníctvom posilnenej spolupráce medzi dozornými orgánmi prispieva k zefektívneniu a transparentnosti regulačnej činnosti v oblasti legislatívy ES. Tento systém umožňuje EÚ reagovať rýchlejšie a pružnejšie na prebiehajúci vývoj a v prípade potreby uľahčuje revíziu podrobne rozpracovaných implementačných opatrení. Nové pravidlá tohto systému „výborovania“ (tzv. komitológia) pomôžu zvýšiť účasť Európskeho parlamentu v celkovom regulačnom procese. Komisia preskúma právne akty prijaté spolurozhodovacím postupom, ktoré by mohli podliehať „novému regulačnému postupu s kontrolou“ a, ako sa dohodlo, upraví postup informovania Európskeho parlamentu a registračné funkcie. Komisia je zodpovedná za monitorovanie implementácie a vynucovanie uplatňovania acquis členskými štátmi. Preto dbá na to, aby všetky členské štáty uplatňovali právne predpisy ES. Jej monitorovacia činnosť môže v prípade potreby viesť k tomu, že Komisia iniciuje konanie vo veci porušovania práva EÚ proti tým členským štátom, o ktorých sa predpokladá, že porušujú svoje záväzky v rámci legislatívy ES. Pokiaľ ide o uplatňovanie práva Spoločenstva v minulom roku, Komisia preskúmala situáciu. Brala pri tomto preskúmaní do úvahy rezolúciu prijatú parlamentom v otázke opatrení na zlepšovanie regulácie vo sfére právnej úpravy. Svoje zámery v tejto oblasti sa Komisia chystá prezentovať v materiáli Strategická revízia zlepšovania regulácie, ktorý plánuje prijať v novembri. Uplatňovanie politiky Medzi ústredné úlohy Komisie vždy patrilo aktívne presadzovanie vývoja a implementácie politiky EÚ. Príkladom toho je obnovená lisabonská stratégia. Táto stratégia je v súčasnosti založená na pevnej dohode, ale jej najvnútornejšou podstatou zostáva poznanie, že stratégiu robí skutočne efektívnou dobrá správa a riadenie. To znamená partnerstvo. Členské štáty sa zaviazali plniť svoje národné reformné programy, ale Komisia má v každom štádiu tohto plnenia kľúčovú monitorovaciu úlohu – navyše vykonáva mnoho opatrení priamo na EÚ úrovni. Tento dynamický vzťah je nevyhnutný pri prenášaní politických mét do praxe. V mnohých oblastiach Komisii pripadla úloha monitorovať napredovanie. Výročné bilancovanie v oblastiach, ako je hospodárska a sociálna ochrana a rovnosť pohlaví, umožňuje, aby sa politika v prípade potreby upravila. Hodnotenia z dlhodobého hľadiska umožňujú meniť smer. Napríklad v roku 2007 Komisia predloží správu o akčnom pláne pre ekologické technológie a o Fonde solidarity Európskej únie určený na pomoc v prípade katastrof. V polovici sledovaného obdobia sa uskutoční preskúmanie industriálnej politiky aj modernej politiky pre SME. Máme pred sebou spustenie Spoločného systému environmentálnych informácií (SEIS), ktorý bude poskytovať dôležité informácie z oblasti životného prostredia širokej škále užívateľov, aby napomohol napr. plánovanie urbanistického rozvoja. V roku 2007 bude predložená aj správa o zamestnanosti v Európe, ktorá zhodnotí vývoj na trhu pracovnej sily pri príležitosti 10. výročia európskej zamestnaneckej stratégie, a rozbehne sa aj nový cyklus otvoreného prístupu ku koordinácii v oblasti sociálnej ochrany. Podrobné monitorovanie sa bude zabezpečovať aj novými mechanizmami vymedzenými na konkrétne zadefinované účely. V roku 2007 bude zriadená Európska stanica pre trh s energiami, a to najskôr pre elektrickú energiu, plyn a ropu s prípadným neskorším rozšírením na ostatné komodity. Komisia bude sledovať aj inšpekčné kontroly v oblasti jadrovej, leteckej a námornej bezpečnosti, za ktoré zodpovedá. Medzinárodná scéna Komisia zohráva vedúcu úlohu v prebiehajúcich medzinárodných rokovaniach. ES je zmluvnou stranou mnohých medzinárodných dohôd. Ako sa vyvíjajú ciele rozličných dohovorov, spolu s nimi rastie aj vyjednávacia úloha Komisie. Dohovory sa uzatvárajú v oblasti životného prostredia (najmä oblasť klimatických zmien a biodiverzity), poľnohospodárstva, rybolovu, obchodu a duševného vlastníctva. Komisia usmerňuje dialóg s kľúčovými partnermi vrátane Číny, Indie, Japonska, Ruska, Brazílie, Mexika a USA. Medzinárodné dohody sú užitočné nástroje, ktoré bránia vzniku sporov, posilňujú spoluprácu s inými justičnými orgánmi a pomáhajú presadzovať regulačné normy EÚ vo svete, pôsobiac tak preventívne proti vplyvom globalizácie. Prepájanie Európy s občanmi Jedným zo základných cieľov Komisie je uskutočňovať politiku EÚ tak, aby bola pre občanov zrozumiteľná a dotýkala sa ich. Znamená to načúvať hlasu občana, plniť úlohy a robiť politiku zodpovednejšie, transparentnejšie a efektívnejšie. Posilnený dialóg s občanmi si vyžaduje adekvátne prostriedky a nepoľavujúce úsilie zo strany všetkých inštitúcií EÚ pri upevňovaní demokracie a uskutočňovaní dialógu a diskusie, ako sa predpokladá v pláne D. Komisia sa bude naďalej snažiť viac zapojiť občanov, najmä mládež a ženy, do politického procesu na všetkých úrovniach. Je v jej záujme zlepšiť imidž EÚ v očiach občanov, zvýšiť ich informovanosť o EÚ a ich záujem o EÚ. Komisia bude naďalej budovať pracovné a plodné partnerstvá s vnútroštátnymi, regionálnymi a miestnymi orgánmi, so samotnými občanmi členských štátov, ako aj s ostatnými zainteresovanými stranami vrátane médií. Komisia rozbehla významnú novú iniciatívu: prehĺbenie európskej angažovanosti prostredníctvom bielej knihy o komunikácii. Budúci rok bude znamenať nové štádium v tejto práci, naplánované sú praktické kroky pre inštitúcie EÚ, členské štáty aj samotných občanov, čím sa naplní záväzok Komisie nadviazať reálny kontakt s občanmi. Súčasná Komisia urobila z komunikácie jeden zo strategických cieľov svojho funkčného obdobia a uvedomuje si, že obnovenie záväzku komunikovať s európskymi občanmi zohráva dôležitú úlohu. Vo svojom akčnom pláne na zlepšenie komunikácie v rámci Európy (2005) sa Komisia rozhodla zamerať svoju činnosť v tejto oblasti na výber kľúčových priorít: na politické priority na jednej strane a na lepšie a hlbšie pochopenie záujmov a obáv občanov na druhej strane. Na budúci rok Komisia sústredí svoju činnosť v tejto oblasti na priority vyčlenené v prílohe k tomuto programu, ktoré vychádzajú z politických priorít stanovených v tomto pracovnom programe. Nestrácajúc zo zreteľa potrebu vynakladať úsilie a zdroje na kľúčové priority, Komisia bude naďalej pokračovať v úsilí zlepšiť komunikáciu v Európe vo všetkých politických oblastiach. 4. ZLEPšENIE REGULÁCIE: JEJ ZJEDNODUšENIE, KODIFIKÁCIA, RUšENIE A MERANIE VÝšKY ADMINISTRATÍVNYCH NÁKLADOV Cieľ zjednodušiť a modernizovať regulačné prostredie v Európe je ústrednou témou práce Komisie. Plnenie tohto všade zasahujúceho cieľa priviedlo Komisiu na myšlienku vyvinúť a presadzovať dlhodobý program zlepšovania regulácie v záujme ďalšieho pokroku v plnení lisabonských cieľov pre rast a zamestnanosť. Táto priorita sa odráža tak v príprave a forme iniciatív uvedených v jej pracovnom programe, ako aj v konkrétnych iniciatívach na zjednodušenie existujúcej legislatívy. Komisia má v pláne vyvinúť v Európe modernú, účinnú a efektívnu kultúru právnej regulácie. V roku 2007 bude stavať na pokroku dosiahnutom za posledné roky, a to prostredníctvom iniciatív uvedených v pripravovanej strategickej revízii zlepšovania regulácie, čím Komisia získa možnosť ešte viac skvalitniť svoj prístup a ubezpečiť sa, že sa plnia očakávania európskych občanov a hospodárskych subjektov v dosahovaní jednoducho a efektívne regulovaného prostredia. Program zjednodušovania Na konkrétnej úrovni Komisia implementuje ďalekosiahly priebežný program zjednodušovania zameraný na zníženie záťaže hospodárskych subjektov a občanov. Tento priebežný program pôvodne zastrešoval asi 100 iniciatív, z ktorých viac než 20 už bolo zavŕšených. Po významnej aktualizácii programu v roku 2006 doň bude v priebehu roka 2007 zakomponovaných 47 iniciatív v oblasti zjednodušovania. Hlavné iniciatívy na zjednodušenie sa budú dotýkať mnohých oblastí politiky, najmä produktovej regulácie, poľnohospodárskej legislatívy, legislatívy životného prostredia a trhu pracovnej sily a oblasti štatistiky. Okrem toho sa bude Komisia usilovať o zjednodušenie aj v prípadoch, keď sa legislatíva prijíma komitologickým postupom. Kodifikácia V roku 2007 Komisia vyvinie oveľa väčšie úsilie znížiť objem acquis a skvalitniť jeho dostupnosť a vykonávanie. Po aktualizácii a rozbehnutí indikatívneho programu (2006) na kodifikáciu acquis má Komisia v úmysle predstaviť do roku 2008 asi 350 kodifikačných iniciatív. Len v roku 2007 Komisia predloží legislatívnemu orgánu asi 100 návrhov na kodifikáciu právnych aktov Rady a Parlamentu. Komisia vyzýva Európsky parlament a Radu, aby tieto kodifikačné návrhy urýchlene prijali. Skúmanie návrhov v legislatívnom procese V roku 2007 Komisia dokončí skúmanie návrhov v legislatívnom procese pred legislatívnym orgánom. Prvé takéto skúmanie návrhov s dátumom spred roka 2004 priviedlo Komisiu k tomu, aby v roku 2005 až 2006 stiahla 68 návrhov. Podobné preskúmanie viac než 80 návrhov v legislatívnom procese pred legislatívnym orgánom z obdobia roka 2004 (do 22. novembra 2004) umožnilo Komisii oznámiť stiahnutie ďalších 10 návrhov. V súlade s rámcovou dohodou preto Komisia oznamuje ostatným inštitúciám, že má v úmysle stiahnuť tieto návrhy. Znižovanie administratívnych nákladov Komisia plní svoj záväzok znížiť administratívne náklady EÚ. Administratívne náklady sú náklady súkromných a verejných subjektov, ktoré vzniknú napr. plnením zákonnej povinnosti poskytovať informácie o svojej činnosti. Sú iba jednou časťou širšieho spektra nákladov súvisiacich s dodržiavaním legislatívy. Vychádzajúc z výsledkov pilotnej štúdie sa na budúci rok v spolupráci s členskými štátmi rozbehne veľký projekt zameraný na meranie výšky administratívnych nákladov. Porovnaním výsledkov získaných v 4 členských štátoch, kde už prebehlo základné sčítanie nákladov (Holandsko, Spojené kráľovstvo, Dánsko, Česká republika) sa v pilotnej štúdii stanovili oblasti politiky, ktoré vytvárajú najvyššiu administratívnu záťaž, ako aj metodické aspekty, ktoré treba vziať do úvahy v uvedenom veľkom projekte. Začiatkom roka 2007 Komisia predloží akčný program znižovania administratívnych nákladov, z ktorého bude možno vychádzať pri definovaní spoločného cieľa znižovania nákladov na úrovni EÚ – v pláne budú naznačené oblasti, kde by rapídne zníženie administratívnych nákladov prebehlo najhladšie, aj to, ako to dosiahnuť. Ostatné nástroje zlepšovania regulácie Ako bolo oznámené, v roku 2007 dôjde k ďalšej konsolidácii nástrojov zabezpečujúcich vysoko kvalitnú legislatívu a jej plnenie. Pomocou integrovaného hodnotenia vplyvu a v prípade potreby aj diskusie medzi zainteresovanými stranami a odborníkmi sa budú pripravovať kľúčové iniciatívy Komisie. V nasledujúcich mesiacoch sa zriadi úrad podliehajúci priamo predsedovi Komisie, v rámci ktorého sa začne pracovať na zabezpečovaní kvalitnej podpory a kontroly hodnotení vplyvu vypracúvaných Komisiou. Okrem toho sa v roku 2007 zavŕši externé hodnotenie tohto systému Komisie pri vypracúvaní hodnotení vplyvu, ktoré môže viesť k revízii usmernení pre vypracúvanie hodnotení vplyvu predkladaných Komisiou, napr. v oblasti väčšieho dodržiavania zásad subsidiarity a proporcionality. PRÍLOHA LEGISLATÍVNY A PRACOVNÝ PROGRAM KOMISIE NA ROK 2007 STRATEGICKÉ INICIATÍVY Názov: | Typ návrhu alebo právneho aktu | Opis rozsahu a cieľov | 1. Iniciatívy v oblasti energetiky a) Strategické preskúmanie energetickej politiky pre Európu b) Opatrenia na zabezpečenie dobudovania vnútorného trhu s elektrinou a plynom | a) Nelegislatívny akt/ oznámenie b) Legislatívny návrh/ smernica Právny základ: články 95 a 100 Zmluvy o ES | a) Strategické preskúmanie energetickej politiky pre Európu má stanoviť kľúčové prvky európskej energetickej politiky, ktoré zahŕňajú tieto tri hlavné ciele: udržateľnosť, konkurencieschopnosť a bezpečnosť dodávok. Malo by ponúknuť dlhodobú stratégiu, ktorú majú Európska únia a jednotlivé členské štáty sledovať, aby sa tak zabezpečil úplný súlad a umožnil jednotný hlas na medzinárodnej úrovni. Otestujú sa rôzne možnosti smerovania politiky s rôznym dôrazom na jednotlivé hlavné politické ciele, pričom najvhodnejšie možnosti by sa mali ponechať a Komisia by ich mala navrhnúť Európskej rade. Jedna z možností smerovania politiky by mala stanoviť určitý stupeň zdrojov energie bez obsahu uhlíka, aby sa tak zároveň podporila udržateľnosť a bezpečnosť dodávok pri súčasnom zachovaní požadovanej úrovne konkurencieschopnosti európskej ekonomiky a dostupnosti energie. Pripraví sa niekoľko scenárov vedúcich k rôznym súborom opatrení, ktoré treba prijať na dosiahnutie cieľov. b) Je potrebné zvážiť a po posúdení vplyvu navrhnúť tieto opatrenia : - revízia smernice 2003/54 - revízia smernice 2003/55 - revízia/rozšírenie nariadenia č. 1228/03, vrátane nových usmernení - revízia/rozšírenie nariadenia č. 1775/05, vrátane nových usmernení - revízia smerníc 2004/67 a 2005/89 - smernica/nariadenie o skladovaní plynu (alebo to možno začleniť do revízie smernice 2003/55) Cieľom týchto zmien je ďalšie zlepšovanie prístupu k energetickým sieťam prostredníctvom posilnenia nezávislosti prevádzkovateľov sústav, zvyšovania koherencie regulácie energie na vnútroštátnej a európskej úrovni, zvyšovania stupňa transparentnosti a trhového dozoru, čo sa prejaví v oblasti ochrany spotrebiteľov. | 2. Iniciatívy v oblasti migrácie: a) Legislatívny návrh všeobecnej rámcovej smernice, ktorá sa týka prisťahovalectva za prácou b) Návrh smernice o podmienkach vstupu a pobytu vysoko kvalifikovaných pracovníkov c) Návrh smernice o minimálnych sankciách pre zamestnávateľov nelegálne usídlených občanov tretích štátov | a) Legislatívny návrh/ smernica Právny základ: článok 63 Zmluvy o ES b) Legislatívny návrh/ smernica Právny základ: článok 63 Zmluvy o ES c) Legislatívny návrh/ smernica Právny základ: článok 63 ods. 3 písm. b) Zmluvy o ES | a) Špecifickým cieľom je podpora lepšej integrácie ekonomických prisťahovalcov na trhu práce a vytvorenie spravodlivých a jasných pravidiel a práv pre týchto prisťahovalcov. Bezpečné právne postavenie ekonomických prisťahovalcov – v ktorom sa ich práva ako pracovníkov a ako členov hostiteľskej spoločnosti budú jasne identifikovať a uznávať – ich ochráni pred vykorisťovaním, čím sa zvýši ich prínos k ekonomickému rozvoju a rastu EÚ. b) Špecifickým cieľom je navrhnutie postupov pre prijímanie, ktoré by boli schopné rýchlo odpovedať na kolísavý dopyt po práci migrujúcej pracovnej sily na trhu práce, t. j. boli by schopné efektívne a rýchlo vyplniť medzery na trhu práce, aby sa tak zároveň riešili dôsledky demografického vývoja v Európe. c) Prispievať k efektívnemu riešeniu/zníženiu zamestnávania občanov tretích štátov, ktorých pobyt nie je legálny, aby sa zároveň znížilo nelegálne prisťahovalectvo a vykorisťovanie takýchto pracovníkov. | 3. Oznámenie o preskúmaní jednotného trhu | Nelegislatívny akt/ oznámenie | Oznámenie o agende občanov si vyžaduje výhľadovú štúdiu o jednotnom trhu. Jej cieľom je zhodnotiť skúsenosti s jednotným trhom od roku 1992, určiť úspechy a nedostatky a zvážiť, aké opatrenia sú potrebné na zabezpečenie toho, aby bol jednotný trh naďalej ekonomicky úspešný a aby občania skutočne získali výhody. Revízia by mala stanoviť jasnú a koherentnú víziu jednotného vnútorného trhu. Mala by ponúknuť jasné smerovanie politiky na nasledujúce roky a slúžiť ako užitočný nástroj na opätovné prepojenie občanov a jednotného trhu. | 4. Zhodnotenie sociálnej reality | Nelegislatívny akt/ správa | V júni 2006 Európska rada konštatovala, že na to, aby Európa mohla lepšie reagovať na globalizáciu, je potrebné lepšie chápať komplexnú dynamiku sociálnej zmeny v našich spoločnostiach, a preto požiadala Komisiu, aby preskúmala sociálnu situáciu v Únii, a to so zvláštnym dôrazom na otázky prístupu a príležitostí. Týmto preskúmaním sa má zistiť, čo je hlavnou hnacou silou vedúcou k sociálnym zmenám v európskych spoločnostiach. Taktiež sa bude analyzovať to, ako možno tieto zmeny hodnotiť vo vzťahu ku kvalite života. Pokúsi sa otvoriť diskusiu o niektorých kľúčových prvkoch, ktoré prispievajú ku kvalite života – napr. ekonomické príležitosti, kvalita pracovného života, problémy starnúcej spoločnosti, demografia a nové modely rodinného života, chudoba a nerovnosť, prekážky zdravého života a sociálnej mobility, kriminalita a antisociálne správanie, ako aj rôznorodosť a multikulturalizmus. Cieľom tohto preskúmania európskej sociálnej reality je vytvorenie nového konsenzu o sociálnych problémoch, ktorým Európania čelia. | 5. Návrh na revíziu rámcového rozhodnutia Rady o boji proti terorizmu | Legislatívny návrh/ rozhodnutie | Navrhnutie efektívnych riešení na boj proti propagovaniu terorizmu prostredníctvom rôznych médií. Obmedzenie odovzdávania odborných znalostí, najmä v oblasti výbušnín a výroby bômb, na teroristické účely. | 6. Systém obchodovania s emisnými kvótami. Návrh na zmenu a doplnenie smernice 2003/87/ES Európskeho parlamentu a Rady z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES, v znení zmien a doplnení. | Legislatívny návrh/ smernica Právny základ: článok 175 ods. 1 Zmluvy o ES | Revízia systému EÚ pre obchod s emisnými kvótami a zmena a doplnenie existujúcej smernice s cieľom zlepšiť fungovanie systému v treťom období obchodovania, ktoré sa začne v roku 2013, a rozšíriť jeho pôsobnosť. | 7. Oznámenie o „Cestách k vyššej flexiistote: lepšie spojenie flexibility a istoty“. | Nelegislatívny akt/ oznámenie | Cieľom oznámenia je preskúmať flexiistotu a pomôcť členským štátom prijať súbor spoločných zásad do konca roku. Oznámenie upozorní na súčasnú situáciu so zreteľom na flexiistotu v rámci členských štátov a možné cesty k zlepšeniu flexiistoty. | 8. Oznámenie „Európska stratégia sociálnych služieb všeobecného záujmu“ | Nelegislatívny akt/ oznámenie | Na základe ďalších konzultácií s členskými štátmi (napr. skupina na vysokej úrovni pre politiku v oblasti zdravotníctva a Výbor pre sociálnu ochranu) a príslušnými zainteresovanými stranami toto následné oznámenie stanoví ďalšie kroky, ktoré treba podniknúť s cieľom rozvinúť systematickejší prístup pri uplatňovaní práva Spoločenstva a zásad v oblasti sociálnych služieb. | 9. Rámec Spoločenstva pre bezpečné a účinné zdravotné služby | Legislatívny návrh Právny základ: článok 95 Zmluvy o ES | Špecifickým cieľom je vytvorenie rámca Spoločenstva pre bezpečné, vysokokvalitné a účinné zdravotné služby s cieľom: - zaistiť bezpečnosť pacientov, nech je zdravotná starostlivosť poskytovaná kdekoľvek v Spoločenstve, - ukončiť neistotu, pokiaľ ide o uplatňovanie práva Spoločenstva na zdravotné služby, ktorá vytvára prekážky cezhraničnej zdravotnej starostlivosti, - a zvýšiť účinnosť a efektívnosť zdravotných služieb v rámci EÚ. | 10. Návrh právnych aktov na posilnenie diplomatickej a konzulárnej ochrany | Nelegislatívny akt/ oznámenie | Tento návrh bude nasledovať po oznámení venovanom tejto otázke, ktoré sa prijme do konca roka 2006. Vzhľadom na narastajúci počet občanov EÚ, ktorí cestujú do zahraničia, a teda v prípade problémov pravdepodobne využijú diplomatickú alebo konzulárnu ochranu, nie je úroveň informácií o ich právach dostatočná. Informovať občanov o ich základnom práve na diplomatickú a konzulárnu ochranu mimo EÚ. Členské štáty by mali zaviesť spoločné štandardy a spoločné postupy na pomoc občanom EÚ v zahraničí. | 11. Biela kniha o stratégii v oblasti zdravia | Nelegislatívny akt/biela kniha | Cieľom stratégie v oblasti zdravia je: - zlúčiť všetky iniciatívy v oblasti zdravia na zlepšenie bezpečnosti a podporu zdravia, - vytvoriť politický program o kľúčových témach v oblasti zdravia, - monitorovať pokrok prostredníctvom cieľov a ukazovateľov, - implementovať mechanizmus a nástroje Spoločenstva. | 12. Oznámenie o obnovenej stratégii prístupu na trh | Nelegislatívny akt/ oznámenie | Prispôsobenie spôsobov fungovania tejto stratégie je nevyhnutné z hľadiska otvárania svetových trhov, ktoré je v záujme Európskej únie aj tretích štátov. Pritom je potrebné využiť všetky nástroje obchodnej politiky. Ciele sa týkajú predovšetkým uľahčenia vývozu tovarov a služieb, ale aj vývozu investícií, zvlášť do relatívne vyspelých rozvojových krajín, a tiež odstránenia prekážok prístupu na trh; ďalej ide o to, pomôcť európskym podnikom pôsobiacim v odvetviach s najvyššou mierou rastu v tom, aby mali úžitok z celosvetovej odvetvovej špecializácie. | 13. Oznámenie o európskej vesmírnej politike, zahŕňajúce európsky vesmírny program | Nelegislatívny akt/ oznámenie | Všeobecným cieľom bude navrhnúť konzistentnú a komplexnú európsku vesmírnu politiku, zastrešujúcu EÚ a Európsku vesmírnu agentúru (ESA) spolu s politikami a činnosťou členských štátov, spájajúc potreby užívateľov na strane dopytu so strategickým potenciálom vesmírnych systémov a technológií. Politika bude smerovať k využívaniu vesmírnych technológií a systémov na podporu politík a cieľov Únie. Poskytne politický kontext pre koordináciu existujúcich programov týmito orgánmi v rámci európskeho vesmírneho programu. | 14. Oznámenie o smerovaní budúcej námornej politiky | Nelegislatívny akt/ oznámenie | Tak ako sa uvádza v Zelenej knihe „Smerom k budúcej námornej politike Únie”, ktorú Komisia prijala v júni 2006, oznámením sa zhrnú výsledky procesu konzultácií v nadväznosti na Zelenú knihu, vyvodia politické závery a navrhnú určité následné opatrenia, ktoré možno v krátkej dobe realizovať. | 15. Zelená kniha o mestskej doprave | Nelegislatívne opatrenie/zelená kniha | Zelená kniha zhodnotí výhody, ktoré by vyplývali z európskej politiky v oblasti mestskej dopravy. Ďalej by mala určiť problémy/výzvy, (možné) nové opatrenia vrátane „včasných opatrení", (možné) právomoci a navrhnúť opatrenia, prostredníctvom ktorých môže EÚ vniesť pridanú hodnotu. Zelená kniha bude obsahovať aj zoznam otázok na ďalšie konzultácie. | 16. Zelená kniha o zmene klímy po roku 2012 | Nelegislatívne opatrenie/zelená kniha | Zelená kniha pomôže identifikovať oblasti, kde je opatrenie na úrovni Spoločenstva potrebné na podporu prispôsobenia sa EÚ zhoršujúcim sa škodlivým účinkom klimatickej zmeny. Potreba zvážiť opatrenie na úrovni EÚ v oblasti prispôsobenia sa bola zahrnutá v oznámení Komisie „Zvíťaziť v boji proti globálnej klimatickej zmene“. | 17. Návrh nariadenia Rady o spoločnej organizácii trhu s vínom (*) | Legislatívny návrh/ nariadenie Právny základ: článok 37 Zmluvy o ES | Reforma spoločnej organizácie trhu s vínom má najmä: zvýšiť konkurencieschopnosť výrobcov vína v EÚ, vytvoriť pre víno režim, ktorý by sa riadil jasnými, jednoduchými pravidlami, ktoré by zabezpečili rovnováhu medzi ponukou a dopytom, a vytvoriť pre víno režim, ktorý uchová najlepšie tradície produkcie vína v EÚ, posilní sociálnu štruktúru vidieckych oblastí a zabezpečí ochranu životného prostredia. Návrhu nariadenia Rady predchádzalo oznámenie Komisie stanovujúce usmernenia pre právne predpisy (KOM(2006) 319 konečné znenie z 22. júna 2006). | 18. Iniciatívy v oblasti obrany a) Oznámenie o obrannom priemysle a trhoch b) Návrh nariadenia o transfere obranných produktov c) Návrh smernice o koordinácii postupov pre zadávanie verejných zákaziek na úseku obrany | a) Nelegislatívny akt/ oznámenie b) Legislatívny návrh/ nariadenie Právny základ: článok 95 Zmluvy o ES c) Legislatívny návrh/ smernica Právny základ: článok 95 Zmluvy o ES | Obranný priemysel doteraz nespadal do rámca realizácie vnútorného trhu. Členské štáty si zachovali vnútroštátnu kontrolu nad obrannými trhmi a príslušným priemyslom (toto sa zakladá na článku 296 Zmluvy o ES). Trhy sú preto fragmentované, čo vedie k rovnakej fragmentácii v oblasti výskumu a priemyslu. Keďže problémom je fragmentácia trhu, je nepravdepodobné, že by ho bolo možné vyriešiť len na úrovni členských štátov. Komisia chce podporiť konkurencieschopnosť európskeho obranného sektora, pričom berie do úvahy špecifické charakteristiky a potreby tohto sektora, a to posilnením obchodného postavenia európskeho priemyslu v oblasti obranných výrobkov, čo by ďalej rozvíjalo európsky obranný priemysel schopný podporovať SZBP a úlohu členských štátov pri zabezpečovaní národnej bezpečnosti. Povedie to najmä k zvýšenej synergii vojenských a priemyselných potrieb, pokiaľ ide o produkty týkajúce sa obrany. Okrem toho sa všeobecne uznáva, že vysoký stupeň fragmentácie trhu s obrannými zariadeniami sťažoval efektívnosť procesov verejného obstarávania a fungovania vnútorného trhu. V tejto súvislosti je veľkým problémom rozsiahle využívanie výnimky stanovenej v článku 296 Zmluvy o ES, pretože vedie k využívaniu nezosúladených vnútroštátnych pravidiel verejného obstarávania a rôznej praxe verejného obstarávania na segmentoch trhu, na ktoré sa de iure vzťahujú pravidlá Spoločenstva. Toto všetko znižuje transparentnosť a otvorenosť na trhoch s obrannými zariadeniami a značne prispieva k súčasnej fragmentácii trhu. Komisia do konca roku 2006 prijme „Interpretačné oznámenie o uplatňovaní článku 296 Zmluvy na verejné obstarávanie v oblasti obrany“. Paralelne s tým Komisia vykoná aj posúdenie vplyvu s cieľom objasniť, či by prípadná smernica o verejnom obstarávaní v oblasti obrany, ustanovujúca flexibilnejšie pravidlá, ktoré sú pre špecifický charakter trhov s obrannými zariadeniami vhodnejšie, bola užitočná. | 19. Iniciatívy v oblasti rozširovania a) Strategický dokument o rozširovaní b) Správy o pokroku týkajúce sa Chorvátska, Turecka, Macedónskej republiky, Albánska, Bosny a Hercegoviny, Srbska (vrátane Kosova) a Čiernej Hory. c) Partnerstvá týkajúce sa Chorvátska, Turecka, Macedónskej republiky, Albánska, Bosny a Hercegoviny, Čiernej Hory a Srbska (vrátane Kosova). | a) Nelegislatívny akt/ oznámenie b) Nelegislatívny akt/ pracovné dokumenty c) Legislatívny návrh/ rozhodnutie Právny základ: článok 310 Zmluvy o ES | a) „Strategický dokument“ obsahuje hlavné skutočnosti uvedené v správach o pokroku a zahŕňa návrhy odporúčaní týkajúce sa politiky. b) V správach o pokroku sa hodnotí pokrok, ktorý dosiahlo Chorvátsko, Turecko a Macedónska republika na ceste k pristúpeniu, ako aj pokrok pri implementácii Stabilizačného a asociačného procesu, ktorý dosiahlo Albánsko, Bosna a Hercegovina, Čierna Hora a Srbsko vrátane Kosova. c) Partnerstvá (Partnerstvá pre vstup alebo Európske partnerstvá) definujú pre každý štát priority, ktoré treba splniť v krátkodobom a strednodobom horizonte. Vychádzajú zo zistení správ o pokroku. | 20. Iniciatívy v oblasti Európskej susedskej politiky (ESP) a) Oznámenie o ESP b) Čiernomorská spolupráca c) Správy o pokroku v implementácii akčného plánu s 11 partnerskými krajinami | a) Nelegislatívny akt/ oznámenie b) Nelegislatívny akt/ pracovné dokumenty c) Nelegislatívny akt/ oznámenie | a) Po diskusii s Radou a Parlamentom a ostatnými zainteresovanými stranami, vrátane partnerských krajín, Komisia za nemeckého predsedníctva predloží špecifické návrhy na posilnenie ESP v takých oblastiach, ako sú hlbšia ekonomická a obchodná integrácia, väčšia mobilita občanov štátov ESP v EÚ a Susedský investičný fond (Neighbourhood Investment Fund). Komisia predloží návrhy následných dohôd s Ukrajinou, Moldavskom a Izraelom, ktorých akčné plány stratia platnosť v roku 2008. V oznámení sa taktiež zhodnotí pokrok v implementácii existujúcich akčných plánov ESP s 11 partnerskými krajinami (pozri nižšie uvedený bod c) b) Návrhy na zvýšenie prítomnosti EÚ v Čiernomorskej spolupráci, vrátane regionálnych partnerov ESP, ako aj Ruska a Turecka, ako dôležitý prínos k regionálnej stabilite a bezpečnosti. c) Zhodnotenie akčných plánov 11 krajín a pokroku dosiahnutého vo vzťahu k všeobecným cieľom európskej susedskej politiky | 21. Následné opatrenia k Bielej knihe o európskej komunikačnej politike | Nelegislatívny akt/ oznámenie | Hlavným politickým cieľom je vytvoriť program praktických krokov inštitúcií EÚ, členských štátov a občianskej spoločnosti, podporujúci záväzok Komisie o priblížení sa občanom a konsolidácii demokratických základov európskeho projektu, vrátane rozvoja európskej verejnej sféry. Navrhnuté opatrenia odrážajú myšlienky vyplývajúce z tejto bielej knihy, ako aj z následných konzultácií s verejnosťou a konferencií so zainteresovanými stranami v rokoch 2006 a 2007. Návrhy sú zamerané na vytvorenie spoločných zásad pre práva v oblasti komunikácie; posilnenie práv občanov (občianska výchova); spoluprácu s médiami; lepšie metódy analýzy a chápania verejnej mienky, ako aj rozvoj partnerstiev so všetkými kľúčovými inštitucionálnymi partnermi v členských štátoch, s cieľom dosiahnuť, aby sa vo vnútroštátnych politických diskusiách viac zohľadňovala európska dimenzia. | PRIORITNÉ INICIATÍVY Názov: | Typ návrhu alebo právneho aktu | Opis rozsahu a cieľov | Iniciatívy týkajúce sa eurozóny: a) Konvergenčná správa – 2007 b) Návrh rozhodnutia/-í Rady c) Návrh nariadenia Rady o prepočítavacích kurzoch medzi eurom a menami príslušných členských štátov | a) Nelegislatívny akt/ oznámenie b) Legislatívny návrh/ rozhodnutie. Právny základ: článok 122 ods. 2 Zmluvy o ES c) Legislatívny návrh/ nariadenie. Právny základ: článok 123 ods. 5 Zmluvy o ES | a) Na žiadosť členského štátu, pre ktorý platí výnimka, Komisia a ECB vypracujú konvergenčnú správu v súlade s postupom stanoveným v článku 121 ods. 1 Zmluvy o ES. Správy skúmajú, do akej miery členské štáty dosiahli vysoký stupeň trvalo udržateľnej konvergencie na základe štyroch konvergenčných kritérií. Zlučiteľnosť ich vnútroštátnych právnych predpisov s právom Spoločenstva takisto tvorí súčasť hodnotenia. b) Ak jeden alebo viac členských štátov majú splniť podmienky potrebné na prijatie eura, Rada ich výnimku zruší. c) Ak jeden alebo viac členských štátov majú splniť podmienky potrebné na prijatie eura, Rada rozhodne o prepočítavacích kurzoch nových členov eurozóny. | Oznámenie Komisie Rade a Európskemu parlamentu o systéme pomoci pre sektor bavlny sprevádzané návrhom nariadenia, ktorým sa mení a dopĺňa kapitola 10a hlavy IV nariadenia Rady (ES) č. 1782/2003. | Legislatívny návrh/ nariadenie Právny základ: Článok 37 ods. 2 Zmluvy o ES a Protokol č. 4 o bavlne, ktorý je pripojený k Aktu o pristúpení z roku 1979 (najmä jeho odsek 6) | Európsky súdny dvor 7. septembra 2006 zrušil reformu v sektore bavlny z roku 2004, pretože v rozhodnutí o reforme sa nezohľadnili všetky relevantné faktory, najmä celkové pracovné náklady a životaschopnosť podnikov na odzrňovanie bavlny, ktorých zohľadnenie považoval Súdny dvor za nevyhnutné pri posudzovaní ziskovosti úrody. Súčasný režim môže zostať v platnosti až do prijatia nového nariadenia. | Biela kniha o žalobe o náhradu škody za porušenie pravidiel hospodárskej súťaže ES | Nelegislatívny akt/biela kniha | Biela kniha navrhne možné nadviazanie na Zelenú knihu z roku 2005, v ktorej boli preskúmané rôzne procesné a technické prekážky v členských štátoch brániace podnikom a jednotlivcom, ktorých poškodilo porušenie práva hospodárskej súťaže ES, v tom, aby úspešne podali súkromnú žalobu s cieľom získať od porušiteľa náhradu za škody. Hlavným cieľom je zabezpečiť efektívny výkon rozhodnutia Európskeho súdneho dvora, v ktorom dospel k záveru, že plná účinnosť Zmluvy by bola ohrozená, ak by si ktorýkoľvek jednotlivec nemohol nárokovať náhradu škody spôsobenej konaním, ktoré by mohlo obmedziť alebo narušiť hospodársku súťaž, a že existuje povinnosť ustanoviť účinné prostriedky na výkon práva na náhradu škody. | Oznámenie Komisie o implementácii národných stratégií zeleného verejného obstarávania založených na cieľoch EÚ a pravidelnom monitorovaní a porovnávacom hodnotení | Nelegislatívny akt/oznámenie | Pozdvihnúť politický profil prostredníctvom navrhnutia cieľov EÚ v oblasti zeleného verejného obstarávania; posilniť implementáciu poskytnutím usmernení členským štátom pri prijímaní národných akčných plánov zeleného verejného obstarávania a navrhnutím pravidelného porovnávacieho hodnotenia a monitorovania zo strany Komisie a členských štátov. | Biela kniha o zjednotení trhov EÚ s hypotekárnymi úvermi | Nelegislatívny akt/biela kniha | Biela kniha o hypotekárnych úveroch oznamujúca každú iniciatívu, ktorú má Komisia navrhnúť na podporu vytvorenia trhu EÚ s hypotekárnymi úvermi, na základe výsledkov rozsiahlych konzultácií po vydaní Zelenej knihy pre rok 2005 „Hypotekárny úver v EÚ“. | Návrh smernice o koordinácii postupov pri udeľovaní koncesií | Legislatívny návrh/smernica Právny základ: články 47 ods. 2, 55 a 95 Zmluvy o ES | Konzultácie s verejnosťou o Zelenej knihe o partnerstve medzi verejnými a súkromnými subjektmi (VSS) a právne predpisy Spoločenstva o verejnom obstarávaní a koncesiách ukázali potrebu stabilného, konzistentného právneho prostredia pre oblasť udeľovania koncesií na úrovni EÚ. Napriek tomu, že koncesie sú ekonomicky významné, len niekoľko ustanovení sekundárnej legislatívy Spoločenstva upravuje postupy udeľovania koncesií na práce. Bez ohľadu na tieto ustanovenia sa zmluvné subjekty môžu slobodne rozhodnúť o spôsobe výberu súkromného partnerského subjektu, aj keď pri tom musia zaručiť úplný súlad so zásadami a pravidlami vyplývajúcimi zo Zmluvy. Čo sa ich týka, udeľovanie koncesií na dodávku služieb je upravené iba zásadami Zmluvy o ES: Koordinácia na úrovni EÚ sa javí ako najvhodnejšia na vytvorenie nevyhnutnej právnej istoty, za predpokladu jej zosúladenia s uvádzanou potrebou flexibility orgánov verejnej moci a vytvorenia rovnakých podmienok pre hospodárske subjekty. | Smernica Európskeho parlamentu a Rady o cezhraničnom premiestnení sídla spoločnosti s ručením obmedzeným | Legislatívny návrh/smernica Právny základ: článok 251 Zmluvy o ES | Koncept návrhu obsahuje jednoduchý rámec umožňujúci premiestnenie sídla spoločnosti s ručením obmedzeným bez likvidácie spoločnosti v domovskom členskom štáte alebo nového formálneho zaregistrovania v hostiteľskom členskom štáte. Smernica zaistí kontinuitu právnej subjektivity spoločnosti. Zároveň bude obsahovať špecifické ustanovenia o účasti zamestnancov. | Návrh smernice o solventnosti poisťovacích spoločností (Solventnosť II) (*) | Legislatívny návrh/smernica Právny základ: články 47 ods. 2 a 55 Zmluvy o ES | Poisťovacie spoločnosti čelia narastajúcej konkurencii, konvergencii medzi finančnými sektormi a medzinárodnou závislosťou. Paralelne s podobným vývojom v bankovom sektore a v dôsledku medzinárodného vývoja v oblasti solventnosti, rizikového manažmentu a účtovníctva má nový režim solventnosti chrániť poistencov a beneficientov. Zvýši konkurencieschopnosť poisťovateľov EÚ a ustanoví lepšiu alokáciu kapitálových zdrojov bez toho, aby významne narušil trh a bránil inovácii v poisťovníctve. | Návrh na zmenu a doplnenie smernice o podnikoch pre kolektívne investovanie do prevoditeľných cenných papierov (PKIPCP) | Legislatívny návrh/smernica Právny základ: články 47 ods. 2 a 95 | V smernici sa zaviedol pojem PKIPCP povolenia, ktoré s výhradou jednoduchého oznámenia umožní, aby bol fond ponúknutý drobným investorom v ktorejkoľvek jurisdikcii EÚ v prípade, že už bol schválený vo svojej domovskej krajine. Ustanovenia smernice, v ktorých sa definujú investičné limity, požiadavky na informácie a iné prvky PKIPCP, boli navrhnuté s cieľom chrániť investorov. Kým pri praktickom zavádzaní povolenia PKIPCP sa vyskytli nejaké problémy, pripravilo cestu pre cezhraničný predaj investičných fondov. Nestačilo však na to, aby uľahčilo konsolidáciu odvetvia a vyššiu efektívnosť. Tento návrh má zmodernizovať existujúci regulačný rámec tak, aby dosiahol svoje ciele (efektívnosť trhu a ochrana investorov) v kontexte, kde štrukturálne zmeny menia prostredie, v ktorom sa vyvíja sektor investičných fondov. Operatívne ciele: 1) odstrániť prekážky zjednotenia európskeho trhu s fondmi, 2) zvýšiť úsporu nákladov na rôznych stupňoch hodnotového reťazca odvetvia investičných fondov a zabezpečiť, aby tieto usporené náklady prešli na investorov, 3) zabezpečiť primeraný rámec pre investorov, aby mohli prijímať investičné rozhodnutia založené na informáciách | Odporúčanie Komisie o proporcionalite medzi kapitálom a kontrolou v európskych podnikoch | Nelegislatívny akt/ odporúčanie | Hlavným cieľom je identifikovať existujúce odchýlky, pokiaľ ide o proporcionalitu medzi vlastníctvom a kontrolou kótovaných spoločností EÚ; zhodnotiť ich ekonomický význam a určiť, či takéto odchýlky majú vplyv na finančné trhy EÚ. Toto umožní Komisii posúdiť, či súčasný systém hlasovacích práv akcionárov v rámci EÚ predstavuje prekážku zjednotenia finančných trhov v EÚ, čo je základnou podmienkou maximalizácie výhod plynúcich z rozšírenia pre všetkých 25 členských štátov EÚ. | Oznámenie o iných sadzbách DPH ako je štandardná sadzba | Nelegislatívny akt/oznámenie | Zámerom Komisie je použiť výsledky nezávislej štúdie o kvalite vypracovanej skupinou odborníkov na: - zhodnotenie súčasnej situácie v rozšírenej EÚ – 25, najmä pokiaľ ide o vytváranie pracovných miest, ekonomický rast a riadne fungovanie vnútorného trhu, - diskusiu o potrebe a/alebo možnosti nových návrhov v oblasti znížených sadzieb DPH, Všetky návrhy by mali smerovať k väčšej konzistentnosti pri uplatňovaní sadzieb DPH v EÚ, ktoré majú prispieť k riadnemu fungovaniu vnútorného trhu, ako aj k súladu so stanovenými politickými cieľmi. Objasnenie rozsahu pôsobnosti znížených sadzieb DPH odstráni neistotu na strane podnikateľov a občanov. | Návrh smernice Rady o modernizácii ustanovení o DPH týkajúcich sa finančných služieb vrátane poistenia (*) | Legislatívny návrh/smernica Právny základ: článok 93 Zmluvy o ES | Súčasné ustanovenia sú zastarané a prinajmenšom ich treba modernizovať. Celkové právne a regulačné prostredie, v ktorom priemysel funguje, nedrží krok s vývojom priemyslu a je v protiklade k podnetu smerom k vertikálnej integrácii. Spoločnostiam sa tak bráni v tom, aby vylepšili svoje ekonomické a právne štruktúry s cieľom zvýšiť svoju konkurencieschopnosť. Zmeny by mali viesť k modernizácii pravidiel, pričom je treba zabezpečiť ich súlad so stanovenými politickými cieľmi a znížiť nevyhnutnosť objasňovania formou právneho sporu. | Štvrtá správa o hospodárskej a sociálnej kohézii | Nelegislatívny akt/správa | Správa Európskemu parlamentu, Rade, Hospodárskemu a sociálnemu výboru a Výboru regiónov o pokroku dosiahnutom smerom k ekonomickej a sociálnej kohézii a o tom, aký prínos k tejto kohézii mali európske a vnútroštátne politiky, ako aj štrukturálne fondy, Kohézny fond, EIB a ostatné finančné nástroje (článok 159 Zmluvy o ES a článok 45 nariadenia (ES) č. 1260/1999). | Oznámenie s názvom „Realizácia Lisabonskej agendy: Programy kohéznej politiky 2007 – 2013" | Nelegislatívny akt/oznámenie | Týmto oznámením sa má posúdiť miera, do akej by mali programy kohéznej politiky 2007 – 2013 posunúť vpred implementáciu obnovenej Lisabonskej agendy (najmä výsledky vyčlenenia a zvýšenie výdavkov viazaných na inovácie). | Oznámenie a návrh nariadenia Rady o zintenzívnení opatrení proti nezákonnému, neohlásenému a neregulovanému rybolovu (rybolov IUU) | Legislatívny návrh/nariadenie Právny základ: článok 37 Zmluvy o ES | Nezákonný, neohlásený a neregulovaný rybolov je celosvetovo najväčšou hrozbou udržateľnosti zásob rýb a morskej biodiverzity. Zároveň spôsobuje značné straty pobrežným komunitám a rybárom, ktorí vykonávajú svoju činnosť legálne. Akčný plán FAO z roku 2001 bol vyjadrením konsenzu v medzinárodnom spoločenstve, že na riešenie nezákonného, neohláseného a neregulovaného rybolovu by sa mali použiť všetky vhodné prostriedky. Po prijatí Akčného plánu Európskym spoločenstvom v roku 2002 musela byť definovaná nová stratégia, pričom sa muselo zhodnotiť, čo už bolo dosiahnuté, a určiť, aké nové opatrenia sú potrebné. | Oznámenie o politike postupného odstraňovania odpadov v rámci európskeho rybolovu | Nelegislatívny akt/oznámenie | Cieľom je znížiť množstvo odpadu pri rybolovných činnostiach a zvýšiť udržateľnosť rybolovu postupným odstránením odpadov a znížením vedľajších úlovkov. | Oznámenie Komisie o nedostatku vody a suchách | Nelegislatívny akt/oznámenie | Oznámenie je dôsledkom žiadosti niekoľkých členských štátov o iniciovanie európskeho opatrenia proti nedostatku vody a suchám, ktorá bola vyslovená na zasadaní Rady EÚ pre životné prostredie. Komisia v júni 2006 predložila Rade EÚ pre životné prostredie prvý informačný dokument, v ktorom sa zaviazala na základe podrobného hodnotenia posúdiť, aké ďalšie opatrenie na riešenie problému nedostatku vody a sucha by sa mohlo prijať na úrovni EÚ. | Akčný plán pre udržateľnú produkciu a spotrebu (SCP – Sustainable Production and Consumption) | Nelegislatívny akt/akčný plán | Európska rada žiada Komisiu, aby vypracovala Akčný plán EÚ pre SCP do roku 2007 v súvislosti s obnovenou stratégiou udržateľného rozvoja EÚ (SDS – Sustainable Development Strategy) z júna 2006. Cieľom je podporiť udržateľnú produkciu a spotrebu zabezpečením sociálneho a ekonomického vývoja v rámci miery únosnosti zaťaženia ekosystémov a odstránením väzby medzi ekonomickým rastom a zhoršovaním životného prostredia. | Legislatívny návrh týkajúci sa regulácie zachytávania a geologického skladovania uhlíka | Legislatívny návrh/smernica Právny základ: článok 175 Zmluvy o ES | Zachytávanie a skladovanie uhlíka je nová technológia, ktorá môže významne prispieť k zníženiu emisií CO2, a to v EÚ aj na celosvetovej úrovni. Acquis pre oblasť životného prostredia bude vyžadovať prispôsobenie sa tejto technológii s cieľom odstrániť neodôvodnené prekážky prostredníctvom vytvorenia právneho rámca EÚ pre zachytávanie a skladovanie uhlíka, čo umožní zabezpečiť právnu istotu pre investorov v rámci Európy a reagovať na nové environmentálne riziká. | Biela kniha: „Smerom k európskemu programu prispôsobenia sa zmene klímy“ | Nelegislatívny akt/biela kniha | Predložiť bielu knihu s názvom „Smerom k európskemu programu prispôsobenia sa zmene klímy“, v ktorej sa zohľadnia odpovede získané v priebehu konzultácií o Zelenej knihe o prispôsobení sa (má sa uverejniť koncom roku 2006) a v ktorej sa uvedú špecifické opatrenia, ktoré má Komisia podniknúť. | Návrh nariadenia Európskeho parlamentu a Rady o motorových vozidlách jazdiacich na tekutý alebo stlačený plynný vodík | Legislatívny návrh/nariadenie Právny základ: článok 95 Zmluvy o ES | Týmto nariadením sa stanovujú požiadavky na typové schválenie vodíkových systémov a vodíkových komponentov do motorových vozidiel kategórií M a N. Zahŕňa tiež požiadavky na zabudovanie špecifických komponentov alebo systémov do uvedených vozidiel. Hlavným cieľom je zabezpečiť riadne fungovanie vnútorného trhu s motorovými vozidlami na vodíkový pohon a zároveň ustanoviť vysoký stupeň bezpečnosti obyvateľstva a ochrany životného prostredia. | Návrh nariadenia Európskeho parlamentu a Rady o typovom schválení ťažkých úžitkových vozidiel a motorov vzhľadom na ich emisie (návrh Euro VI) (*) | Legislatívny návrh/nariadenie Právny základ: článok 95 Zmluvy o ES | Návrh sa bude uplatňovať na ťažké úžitkové vozidlá. Hlavným cieľom návrhu je stanoviť limity Euro VI na emisie znečisťujúcich látok. Primárne ide o cieľ vnútorného trhu, ktorý úzko súvisí s cieľom ochrany životného prostredia. | Legislatívna iniciatíva na zníženie emisií CO2 z ľahkých úžitkových vozidiel | Legislatívny návrh/Právny základ: článok 175 Zmluvy o ES | Rozsah: Zníženie priemerných emisií CO2 a zvýšenie efektívnosti využitia paliva v osobných automobiloch (M1) a ľahkých komerčných vozidlách (N1), ktoré sa predávajú v EÚ 25. Cieľ: druh nástroja a cieľ sa určia na základe týchto faktorov: pokrok, ktorý urobil automobilový priemysel v rámci súčasných dobrovoľných dohôd o dosiahnutí hodnoty 140 g CO2/km do septembra 2008 cieľ Spoločenstva – 120 g CO2/km – do roku 2012 konzistentný a komplexný prístup k znižovaniu CO2 (má byť načrtnutý v oznámení Komisie koncom roku 2006). | Revízia smernice 2001/81/ES Európskeho parlamentu a Rady z 23. októbra 2001 o národných emisných stropoch (NES; national emission ceilings, NEC) pre určité látky znečisťujúce ovzdušie | Legislatívny návrh/smernica Právny základ: článok 175 Zmluvy o ES | Stanovenie národných emisných stropov (kt/rok), ktoré majú členské štáty rešpektovať do roku 2020 v súvislosti s SO2, NOx, NH3 a primárnymi tuhými časticami (PM2,5). Aby sa zachránilo 1,71 mil. rokov života v súvislosti s vystavením účinkom tuhých častíc, aby sa znížila akútna úmrtnosť z vystavenia účinkom ozónu o 2 200 v súvislosti so situáciou v roku 2000 a aby sa znížila hrozba plynúca pre prírodné prostredie z okysľovania a eutrofizácie o 55 % z toho, čo je technicky možné, budú musieť emisie SO2 klesnúť asi o 82 %, emisie NOx asi o 60 %, prchavé organické zlúčeniny (VOC) asi o 51 %, amoniak asi o 27 % a primárne PM2,5 asi o 59 % v porovnaní s hodnotami emisií v roku 2000. | Revízia existujúcich právnych predpisov o priemyselných emisiách (*) | Legislatívny návrh/smernica Právny základ: článok 175 Zmluvy o ES | Existujúci právny rámec Spoločenstva o regulovaní priemyselných emisií je komplexný a zahŕňa najmä tieto právne akty: smernicu 96/61/ES o integrovanej prevencii a kontrole znečisťovania životného prostredia (IPPC) a niektoré sektorové smernice, predovšetkým smernicu 2001/80/ES o veľkých spaľovacích zariadeniach, smernicu 2000/76/ES o spaľovaní odpadov a smernicu 1999/13/ES o emisiách z rozpúšťadiel. Interakcia medzi týmito nástrojmi vyvoláva niekoľko otázok, napríklad pokiaľ ide o prispôsobenie rozsahu pôsobnosti, konzistentnosť definícií, interakciu operatívnych požiadaviek a monitorovanie a podávanie správ členskými štátmi. Všeobecným cieľom revízie je posúdiť možnosti zlepšenia fungovania súčasného právneho rámca pre oblasť priemyselných emisií a interakcie medzi rôznymi právnymi predpismi bez toho, aby sa zmenili základné zásady a ciele, o ktorých dosiahnutie usiluje súčasný právny rámec. Konkrétnejšie ide o: 1. objasnenie niektorých právnych a technických otázok, pričom sa má zohľadniť výsledok tematických stratégií 2. posúdenie spôsobov zracionalizovania existujúcich právnych predpisov o priemyselných emisiách s cieľom zlepšiť ich environmentálny účinok 3. posúdenie používania trhových nástrojov alebo iných nástrojov na posilnenie implementácie súčasnej legislatívy a podporu inovácie. | Oznámenie Komisie o implementácii a presadení právnych predpisov EÚ v oblasti životného prostredia | Nelegislatívny akt/oznámenie | Je potrebné zhromaždiť rôzne prístupy, aby sa zlepšila implementácia právnych predpisov v oblasti životného prostredia v členských štátoch. Konferencia predsedov výborov EP túto iniciatívu vo svojej správe o APS na rok 2007 skutočne uvítala. | Biela kniha o výžive | Nelegislatívny akt/biela kniha | V tomto dokumente sa stanoví stratégia v oblasti výživy na úrovni EÚ. Jej cieľom bude podpora zdravého životného štýlu (zdravá výživa a viac fyzickej aktivity), aby sa tak zastavil čoraz väčší nárast nadváhy a obezity a chronických ochorení, ktoré to spôsobuje (ako napríklad cukrovka, kardiovaskulárne ochorenia, niektoré druhy rakoviny atď.). Stratégia navrhne komplexný prístup k zlepšeniu životného štýlu a podporí prístup k uskutočňovaniu opatrení. Bude vychádzať z existujúcich mechanizmov, ako je napríklad platforma EÚ pre stravovanie a fyzickú aktivitu, ktorá podporuje výmenu a koordináciu medzi zainteresovanými stranami. Opatrenie Spoločenstva v tejto sfére je takisto dôležité z hľadiska celistvosti jednotného trhu, pretože tieto opatrenia môžu ovplyvniť voľný pohyb potravinárskych výrobkov. | Spolupráca s cieľom zvýšiť bezpečnosť: verejno-súkromné partnerstvá v oblasti európskej bezpečnosti | Nelegislatívny akt/oznámenie | V oznámení je obsiahnutý všeobecný program verejno-súkromnej spolupráce na úseku bezpečnosti, vrátane otázok týkajúcich sa výskumu v tejto oblasti, boja proti terorizmu a kriminalite, zlepšených hraničných kontrol a spravovania žiadostí o víza a ochrany osobných údajov. | Oznámenie „Akčný plán EÚ na zvýšenie bezpečnosti výbušnín a strelných zbraní" | Nelegislatívny akt/oznámenie | Podnietenie diskusie a dialógu so všetkými aktérmi, ktorých sa bezpečnosť výbušnín týka (odborníci z Europolu a Situačného centra, národní experti z členských štátov, Komisia a pracovná skupina Rady pre terorizmus). Ich výsledky sa zoberú do úvahy pri príprave Akčného plánu EÚ na zvýšenie bezpečnosti výbušnín a strelných zbraní. | Oznámenie o boji proti kybernetickému zločinu | Nelegislatívny akt/oznámenie | Kybernetický zločin je oblasťou, v ktorej je naliehavá potreba zosúladenej činnosti na úrovni EÚ. V akčnom pláne Rady a Komisie, ktorým sa vykonáva Haagsky program o posilňovaní slobody, bezpečnosti a spravodlivosti v Európskej únii, sa uvádza, že oznámenie o kybernetickom zločine sa prijme v roku 2006. Medzitým bolo prijaté rozhodnutie o predložení dvoch samostatných oznámení, z ktorých jedno by sa zaoberalo preventívnymi a druhé represívnymi opatreniami. Druhé oznámenie v poradí, plánované oznámenie o kybernetickom zločine, by malo stanoviť budúci prístup boja proti kybernetickému zločinu v rámci celej EÚ. | Oznámenie o stratégii v oblasti zdravia zvierat na roky 2007 – 2013 | Nelegislatívny akt/oznámenie | Cieľom návrhu je: - predstaviť politiku Spoločenstva v oblasti zdravia zvierat (Community Animal Health Policy – CAHP), - predstaviť jasné ciele odrážajúce priority spotrebiteľov, - zhodnotiť vplyv na rozpočet (finančné výhľady Spoločenstva na roky 2007 – 2013), - zabezpečiť súlad CAHP s ostatnými politikami EÚ a medzinárodnými dohodami (SPS), - znížiť regulačné zaťaženie, - zaistiť pre túto politiku primeraný rozpočet a zodpovedajúci finančný nástroj. | Nariadenie č. 1774/2002 o živočíšnych vedľajších produktoch | Legislatívny návrh/nariadenie Právny základ: článok 152 Zmluvy o ES a článok 35 nariadenia 1774/2002 | Kľúčovým cieľom je revízia zdravotných pravidiel o živočíšnych vedľajších produktoch, berúc do úvahy skúsenosti získané pri uplatňovaní nariadenia č. 1774/2002. Odstránenie neprimeraných ustanovení a objasnenie rozsahu platnosti nariadenia by viedlo k jasnejšiemu zneniu, čím by sa opatrenia stali efektívnejšími a účinnejšími. Revíziou sa zníži nepotrebná záťaž a negatívne vplyvy, čím sa zvýšia výhody zjednodušením a vylúčením duplicity administratívnych postupov pre vnútroštátne orgány a subjekty. | Oznámenie o darovaní orgánov a transplantáciách | Nelegislatívny akt/oznámenie | Transplantácia orgánov je v súčasnosti bežnou technikou využívanou v medicíne. Transplantáty sú v mnohých prípadoch jedinou liečbou pri zlyhaní orgánov v poslednom štádiu. Tento proces nie je bez rizika pre darcu ani pre príjemcu. Podľa článku 152 Amsterdamskej zmluvy má Komisia právo určiť potrebné opatrenia na stanovenie vysokých noriem kvality a bezpečnosti orgánov. Transplantácia orgánov je veľmi komplexná oblasť, ktorú je možné riešiť len pri zohľadnení všetkých faktorov. | Oznámenie Komisie o nadviazaní na Zelenú knihu o „prispôsobení pracovného práva tak, aby došlo k zabezpečeniu flexibility a bezpečnosti pre všetkých“ | Nelegislatívny akt/oznámenie | Pokračovanie Komisie v konzultáciách s verejnosťou, ktoré sa začali v roku 2006 formou Zelenej knihy o budúcnosti pracovného práva. Zhrnie výsledky týchto konzultácií a načrtne smerovanie práce, ktoré môže viesť k legislatívnym alebo nelegislatívnym iniciatívam. | Revízia smernice 88/378/ES o bezpečnosti hračiek (*) | Legislatívny návrh/smernica Právny základ: článok 95 Zmluvy o ES | Hlavné politické ciele sú: zjednodušenie súčasných právnych predpisov, zlepšenie bezpečnosti hračiek objasnením základných bezpečnostných požiadaviek, zlepšenie fungovania vnútorného trhu zdokonalením podmienok pre lepší spoločný prístup vnútroštátnych orgánov trhového dohľadu pri implementácii platných právnych predpisov. | Rámcové rozhodnutie (alebo rozhodnutie) o ochrane svedkov a jednotlivcov, ktorí spolupracujú pri súdnom konaní | Legislatívny návrh/rozhodnutie Právny základ: Článok 31 ods. 10 Zmluvy o EÚ a článok 61 Zmluvy o ES | V niektorých oblastiach trestnej činnosti, ako je napríklad organizovaný zločin a terorizmus, existuje zvýšené riziko toho, že svedkovia budú zastrašovaní. Je občianskou povinnosťou každého jednotlivca, aby vypovedal pravdivo ako svedok, ak to vyžaduje systém trestného súdnictva. Zároveň by sa malo viac dbať na jeho práva a potreby, vrátane práva nebyť vystavený nevhodnému ovplyvňovaniu alebo osobnému riziku. Členské štáty majú povinnosť chrániť svedkov pred takýmto ovplyvňovaním tým, že ustanovia zvláštne opatrenia na efektívne zaistenie ich bezpečnosti. | Erasmus Mundus II: Rozhodnutie Európskeho parlamentu a Rady, ktorým sa ustanovuje program na zvýšenie kvality vysokoškolského vzdelávania a podporu porozumenia medzi kultúrami prostredníctvom spolupráce s tretími krajinami | Legislatívny návrh/rozhodnutie Právny základ: článok 149 Zmluvy o ES | Všeobecným cieľom je posilniť spoluprácu s tretími krajinami a partnermi pre oblasť ľudského a sociálneho rozvoja v najširšom zmysle, a to prostredníctvom medzinárodného systému štipendií, ktorý zvyšuje atraktívnosť európskeho vysokoškolského vzdelávania v celom svete, podporuje jeho prítomnosť na medzinárodnej scéne vysokoškolského vzdelávania, podporuje zvyšovanie jeho kvality a zlepšuje porozumenie formou spolupráce s tretími krajinami. | Oznámenie o Európskom výskumnom priestore – Nové perspektívy a ďalšie kroky | Nelegislatívny akt/oznámenie | Oznámenie označuje začiatok významnej iniciatívy v Európskom výskumnom priestore. Preskúma pokrok dosiahnutý vo vzťahu k Európskemu výskumnému priestoru od jeho začatia v roku 2000, pričom zhodnotí úspechy a neúspechy, berúc do úvahy nové vývojové trendy, ako je napr. Európska rada pre výskum (ERC) atď., a konkrétne stanoví nové možné činnosti Oznámenie sa predloží Rade, Parlamentu a verejnosti na diskusiu, s cieľom predstaviť návrhy konkrétnych iniciatív v druhom oznámení v roku 2008 v súvislosti s revíziou finančných výhľadov, ako aj pripraviť cestu pre FP8. | Oznámenie o preskúmaní biovied a biotechnologickej stratégie v polovici obdobia | Nelegislatívny akt/oznámenie | Je potrebné preorientovať sa a sústrediť sa na opatrenia v tých otázkach, a) ktoré sú relevantné a b) v ktorých môže spoločný postup priniesť zmenu. Okrem toho je potrebné zvážiť stanovenie konkrétnych cieľov opatrení, ktoré umožnia dôkladnejšie monitorovanie a hodnotenie súčasnej stratégie v nasledujúcich rokoch, a podnietiť úvahy o možných iniciatívach po roku 2010. Toto preskúmanie bude podporovať štúdia o výzvach, dôsledkoch a možnostiach biotechnológie v Európe, ktorú vydá Spoločné výskumné stredisko (JRC) v apríli 2007 (štúdia „Bio4EU"). | Oznámenie o zhodnotení implementácie sociálnej agendy (2005 – 2010) v polovici obdobia | Nelegislatívny akt/oznámenie | Cieľom oznámenia bude zhodnotenie implementácie sociálnej agendy, najmä to, do akej miery prispela k realizácii sociálnych cieľov EÚ vytváraním väčšieho množstva pracovných príležitostí, lepších pracovných miest a rovnosti príležitostí pre všetkých. Vzhľadom na toto hodnotenie navrhne novú agendu pre prístup a solidaritu a v prípade potreby upraví priority, pokiaľ ide o zamestnanie a sociálne oblasti, a ukáže spôsoby, ktorými možno zlepšiť spravovanie a implementáciu agendy v nasledujúcich rokoch. | Strategický plán pre oblasť energetických technológií | Nelegislatívny akt/oznámenie | Strategický plán pre oblasť energetických technológií by mal napomôcť zrýchleniu vývoja sľubných energetických technológií a vytvoriť podmienky pre uvedenie takýchto technológií na trh. | Nové legislatívne návrhy, ktorými sa mení a dopĺňa regulačný rámec pre elektronické komunikačné siete a služby (*) | Legislatívny návrh/smernica Právny základ: článok 95 Zmluvy o ES | Hlavným cieľom legislatívnych návrhov je zvýšiť schopnosť súčasného rámca splniť svoje pôvodné ciele navrhovaním úprav, ktoré berú do úvahy doterajšie skúsenosti a očakávané trhové a technologické zmeny v budúcnosti. Vytvorenie konkurencieschopného jednotného trhu pre elektronické komunikačné služby a siete v Európe s príslušnými výhodami pre občanov je základným cieľom. | Zelená kniha o univerzálnej službe v oblasti elektronickej komunikácie | Nelegislatívne opatrenie/zelená kniha | V oznámení o revízii regulačného rámca EÚ pre elektronickú komunikáciu z 29. júna 2006 (KOM(2006) 334) bolo navrhnutých iba niekoľko menších zmien a doplnení smernice o univerzálnej službe (2002/22/ES), pričom sa tu uvádzalo, že v roku 2007 Komisia zverejní zelenú knihu o univerzálnej službe s cieľom začať širokú verejnú diskusiu, aby sa tak vymedzila úloha a pojem univerzálnej služby v 21. storočí. Zelená kniha by mohla viesť k legislatívnym návrhom v roku 2008 (v súlade s časovým rozvrhom stanoveným v článku 15 ods. 1 smernice o univerzálnej službe). | Európska stratégia „eInklúzia" | Nelegislatívny akt/oznámenie | Vo vyhlásení ministrov o eInklúzii, ktoré bolo prijaté v roku 2006 v Rige, členské štáty vyzvali Komisiu, aby v roku 2007 prezentovala koherentný prístup k eInklúzii v rámci i2010. V tomto oznámení Komisia objasní, čo robí, pokiaľ ide o občiansky rozmer informačnej spoločnosti. Navrhne stratégiu eInklúzie, v ktorej zdôrazní nové možnosti pre sociálne znevýhodnených ľudí a oblasti, pokiaľ ide o prispievanie k ekonomickej, prírodnej a územnej súdržnosti. | Oznámenie o posilnení mobilnej TV na vnútornom trhu | Nelegislatívny akt/oznámenie | Mobilná televízia ponúkne nové a príťažlivé služby, ako napr. TV vysielanie bez oneskorenia, TV vysielanie s oneskorením, ako aj vysielanie audiovizuálneho obsahu na požiadanie. Toto je reálna príležitosť pre Európu. Kombinácia mobility a individuálnej spotreby podľa potrieb bude schopná spĺňať narastajúce požiadavky spotrebiteľov na väčší výber a individuálne zaobchádzanie. Toto oznámenie má preto podporiť zavedenie a využívanie mobilnej TV v rámci Európy, a to riešením troch hlavných otázok: (i) zabezpečenie dostupnosti dostatočne harmonizovaného spektra (ii) technické aspekty a štandardizácia (iii) prispievanie k právnemu prostrediu, ktoré napomáha investičnej činnosti a inováciám v danom odvetví. | Oznámenie o železničnej sieti pre nákladnú dopravu | Nelegislatívny akt/oznámenie | Objem nákladnej železničnej dopravy bude narastať len vtedy, keď bude železničná doprava efektívnejšia a schopná poskytovať lepšiu kvalitu služieb. Otvorenie trhu síce podporuje jej dynamiku, ale zdá sa, že sú potrebné aj ďalšie stimuly. V oznámení bude predstavený akčný plán, ktorý má stimulovať rozvoj železničnej siete prispôsobenej pre nákladnú dopravu, ktorá by sa časom mohla vyvinúť v sieť špecializovanú na určité typy nákladov. | Akčný plán pre logistiku nákladnej dopravy | Nelegislatívny akt/oznámenie | V tomto oznámení budú uvedené opatrenia, ktoré sú považované za nevyhnutné z hľadiska podpory lepšieho využívania dopravnej infraštruktúry a lepšej logistiky v Európe. Bude potrebný súbor „mäkkých" a legislatívnych opatrení. Medzi týmito opatreniami by mohlo byť riešenie nedostatkov v logistike nákladnej dopravy, rozvoj interoperability IKT, zvýšenie koordinácie a vzájomné uznávanie logistickej odbornej prípravy atď. Predstavuje následné opatrenie k oznámeniu o logistike nákladnej dopravy z júna 2006, ktorým sa začali rozsiahle konzultácie o tejto otázke. | Oznámenie o implementácii Akčného programu NAIADES o podpore vnútrozemskej vodnej dopravy | Nelegislatívny akt/oznámenie | V oznámení sa posúdi pokrok dosiahnutý pri implementácii akčného programu NAIADES, ktorý prijala Komisia v januári 2006. Tento akčný program ustanovuje opatrenia na európskej, vnútroštátnej a regionálnej úrovni. Obsahom oznámenia bude stav, v akom sa tieto opatrenia momentálne nachádzajú. Zároveň sa tu bude riešiť otázka právnych a finančných rámcových podmienok, ktoré sú nevyhnutné z hľadiska podpory rozvoja vnútrozemskej vodnej dopravy. | Oznámenie o európskej prístavnej politike | Nelegislatívny akt/oznámenie | Oznámenie načrtne zistenia, ku ktorým sa dospelo v priebehu konzultácií so zainteresovanými stranami, a navrhne možné opatrenia. Na obdobie od novembra 2006 do mája 2007 je naplánovaných šesť diskusií v pracovných skupinách. Predmetom diskusií sú okrem iného vzťahy s poskytovateľmi služieb (spravodlivá súťaž, koncesie, pozícia prístavných orgánov), prevádzkové nedostatky v prístavoch (manipulácia s nákladom a kapacita, technicko-námorné služby), udržateľný rozvoj kapacity prístavov a otázky životného prostredia, celková dopravná politika, spolupráca prístavov, financovanie prístavov (štátna pomoc, transparentnosť účtovníctva a finančná nezávislosť prístavov), prevádzkové nedostatky mimo prístavov (prepojenie so zázemím, clo, logistika), konkurencia prístavov, ktoré nepatria do EÚ, proaktívnejšie fungovanie sektora prístavov a pozitívny obraz morských prístavov. | Legislatívny návrh o cezhraničnom vymáhaní sankcií v oblasti cestnej bezpečnosti | Legislatívny návrh/nariadenie Právny základ: články 71 a 156 Zmluvy o ES | Vo svojom odporúčaní o uplatňovaní nariadenia v oblasti cestnej bezpečnosti (2004/345/ES) sa Komisia zaviazala predložiť návrh smernice zameranej na presadzovanie dosiahnutia cieľa 50 % zníženia ročného počtu úmrtí na cestách do roku 2010. Presadzovanie je kľúčovým prvkom znižovania počtu nehôd. Bez opatrenia na úrovni EÚ však v prípade páchateľov, ktorí nemajú pobyt v danom členskom štáte, často nedôjde k vymáhaniu sankcií. Stredobodom návrhu bude vytvorenie cezhraničného systému vymáhania, ktorý zabezpečí, aby sa porušenie právnych predpisov spáchané v jednom členskom štáte vodičom z iného členského štátu dalo sledovať. | Oznámenie o komplementárnosti, deľbe práce a zvýšení rozvojovej pomoci | Nelegislatívny akt/oznámenie | EÚ sa zaviazala k zvýšeniu množstva svojej pomoci (ide o fondy Spoločenstva a bilaterálne fondy) paralelne s ohláseným zvýšením úrovne ORP. Aby tak mohla urobiť, prijala EÚ Akčný plán o účinnosti pomoci obsahujúci 9 cieľov, ktoré sa majú implementovať do roku 2010.Jedným z cieľov je riešenie problému duplicity, odchýlok a chýbajúcej súčinnosti medzi donormi EÚ, ktoré obmedzujú účinok pomoci EÚ, a predstavujú transakčné náklady, ktoré nie sú nevyhnutné. Toto oznámenie je prejavom štruktúrovaného procesu s členskými štátmi, ktorý má vytvoriť súbor operatívnych princípov pre deľbu práce. Okrem toho sa bude zaoberať strategickým využívaním spolufinancovania na podporu implementácie týchto zásad. | Zelená kniha pre oblasť vytvorenia druhej fázy spoločného európskeho azylového systému | Nelegislatívne opatrenie/zelená kniha | Zelená kniha má podnietiť diskusiu a dialóg so všetkými zainteresovanými stranami, ktorých sa azylová politika týka; výsledky sa zoberú do úvahy pri príprave druhého štádia právnych nástrojov, ktoré má Komisia navrhnúť s cieľom dokončiť spoločnú európsku azylovú politiku do roku 2010. | Oznámenie o výsledkoch konzultácií s verejnosťou o Zelenej knihe o ochranných opatreniach obchodnej politiky | Nelegislatívny akt/oznámenie | V tomto oznámení sa vyvodia závery so zreteľom na konzultácie s verejnosťou o Zelenej knihe o nástrojoch ochrany obchodu, ktorá bola oznámená v oznámení o globálnej Európe. Na základe pripomienok zainteresovaných strán a orgánov oznámenie predstaví najdôležitejšie závery a následné opatrenia. | Nariadenie Rady uplatňujúce systém všeobecných colných preferencií – druhý cyklus schémy všeobecného systému preferencií na roky 2009 – 2011 | Legislatívny návrh/nariadenie Právny základ: článok 133 Zmluvy o ES | Implementácia druhého cyklu schémy VSP Spoločenstva (na roky 2009 až 2011) v súlade s usmerneniami na dobu 10 rokov, ktoré prispôsobujú podmienky pre prístup tovaru s pôvodom v rozvojových krajinách na trh EÚ. | Oznámenie o zhodnotení vzťahov medzi EÚ a Afrikou | Nelegislatívny akt/oznámenie | Komisia pripraví oznámenie, v ktorom zhodnotí aktuálny stav vzťahov medzi EÚ a Afrikou (vrátane Stratégie EÚ pre Afriku a Spoločnej stratégie EÚ – Afrika). | Obmedzenie nadregionálnych bezpečnostných hrozieb prostredníctvom nástroja stability | Nelegislatívny akt/oznámenie | Vzhľadom na schválenie nástroja stability sa v oznámení zhodnotia pomocné opatrenia zamerané na zníženie bezpečnostných hrozieb a na predchádzanie týmto hrozbám a predložia sa návrhy na zvýšenie účinnosti a koherencie zahraničnej pomoci EÚ v oblastiach týkajúcich sa bezpečnostnej politiky. Navrhnú sa spôsoby, ako možno doplniť opatrenia na vnútroštátnej a regionálnej úrovni prostredníctvom špecifického rámca pre odpovede na globálne alebo nadregionálne výzvy. Oznámenie nadväzuje na predchádzajúce iniciatívy Komisie (ako je napríklad úsilie vo sfére predchádzania konfliktom, oznámenie Komisie o vonkajšej dimenzii oblasti spravodlivosti, slobody a bezpečnosti, oznámenie Komisie o reforme bezpečnostného systému atď.). | Rámcové dohody s krajinami združenia ASEAN | Legislatívny návrh/rozhodnutie Právny základ: článok 181 Zmluvy o ES | Návrh rozhodnutia uzatvoriť Rámcové dohody o partnerstve a spolupráci so Singapurom, Thajskom, Indonéziou (1. semester), Malajziou a Filipínami (2. semester). Návrh rokovacích smerníc pre Rámcové dohody o partnerstve a spolupráci s Vietnamom, Kambodžou a Laosom (1. semester). Návrh rokovacích smerníc pre pristúpenie k Zmluve o priateľstve a spolupráci ASEAN. | Ľudské práva a demokracia | Nelegislatívny akt/oznámenie | Oznámenie o všeobecnom smerovaní, ktoré podnieti podporovanie demokracie a ľudských práv na základe budúceho Európskeho nástroja pre demokraciu a ľudské práva. | Nariadenie, ktorým sa mení a dopĺňa nariadenie (ES) č. 1049/2001 o prístupe verejnosti k dokumentom Európskeho parlamentu, Rady a Komisie | Legislatívny návrh/nariadenie Právny základ: článok 255 Zmluvy o ES | Účelom navrhnutého nariadenia je vylepšiť nariadenie č. 1049/2001 so zreteľom na skúsenosti nadobudnuté pri jeho implementácii, judikatúru vytvorenú počas ostatných rokov a výsledky konzultácií s verejnosťou, ktoré sa majú uskutočniť na konci roku 2006. | Biela kniha o komunikácii: operatívne návrhy | Nelegislatívny akt/biela kniha | V operatívnych návrhoch ide o konkrétne opatrenia a ich financovanie na základe návrhov uvedených v záverečnej správe o následných opatreniach k Bielej knihe v týchto bodoch: - definovanie spoločných zásad: nový inštitucionálny nástroj komunikácie, - posilnenie úlohy občanov – európske diskusné fóra, - spolupráca s médiami a nové technológie, - pochopenie verejnej mienky v Európe a - spoločné plnenie úlohy: nové partnerstvo v oblasti komunikácie EÚ". | (60 iniciatív) (*) iniciatívy, ktoré zároveň prispievajú k programu na zjednodušenie INICIATÍVY NA ÚčELY ZJEDNODUšENIA Názov: | Typ právneho aktu na účely zjednodušenia: | Opis rozsahu a cieľov | Návrh nariadenia Rady o spoločnej organizácii trhu s vínom | Revízia | Reforma spoločnej organizácie trhu s vínom má za cieľ najmä: • zvýšiť konkurencieschopnosť výrobcov vína v EÚ, • vytvoriť pre víno režim, ktorý by sa riadil jasnými, jednoduchými pravidlami, ktoré by zabezpečili rovnováhu medzi ponukou a dopytom, a • vytvoriť pre víno režim, ktorý uchová najlepšie tradície produkcie vína v EÚ, posilní sociálnu štruktúru vidieckych oblastí a zabezpečí ochranu životného prostredia. Návrhu nariadenia Rady predchádzalo oznámenie Komisie stanovujúce ciele legislatívy (KOM(2006) 319 konečné znenie z 22. júna 2006). | Správa o krížovom plnení a príslušné legislatívne návrhy na schémy priamej podpory v rámci spoločnej poľnohospodárskej politiky | Revízia | Správa s vhodnými legislatívnymi návrhmi na implementáciu mechanizmov krížového plnenia nariadenia Rady (ES) č. 1782/2003, ktorým sa stanovujú spoločné pravidlá pre režimy priamej podpory | Nariadenie Rady o informačných a propagačných akciách na poľnohospodárske výrobky | Prepracovanie | Cieľom tejto iniciatívy je vymedzenie podmienok, postupov a kontroly pri spolufinancovaní informačných a propagačných opatrení na vnútornom trhu a v tretích krajinách. V súvislosti s touto iniciatívou sa majú zredukovať 4 existujúce nariadenia o propagačných akciách na poľnohospodárske výrobky (2 nariadenia Rady a 2 nariadenia Komisie) na 2 (jedno nariadenie Rady a jedno Komisie). | Zmena a doplnenie pravidiel týkajúcich sa žiadostí o vývozné licencie | Revízia | Prepracovanie článku 25 nariadenia Komisie (ES) č. 1291/2000 povedie k objasneniu toho, že (z dôvodov efektívnosti) elektronické verzie certifikátov uvedených v článku 19 sa môžu predkladať vydávajúcemu orgánu namiesto dovozcovi alebo vývozcovi. | Nariadenie Komisie 800/1999 o preukázaní dovozu pre rozličné náhrady | Revízia | Na účely vyplatenia rozličných náhrad musia vývozcovia predložiť kópiu colného dovozného dokladu z príslušného tretieho štátu, ktorý preukazuje, že výrobky sú dovážané na tuzemské použitie a že boli zaplatené všetky dovozné clá V niektorých tretích štátoch sú takéto doklady veľmi drahé a nedajú sa získať v bezcolnej zóne. | Nariadenie Komisie (ES) č. 917/2004 o chove včiel | Revízia | Cieľom je vyššia flexibilita členských štátov pri upravovaní pridelených finančných prostriedkov, čo umožní lepšiu realizáciu programu a prinesie osoh v oblasti výrobných a marketingových podmienok v tomto sektore. Samostatný akt Komisie | Nariadenie Komisie (ES) č. 2808/98 a vykonávacie pravidlá nariadenia (ES) č. 2799/98 (rozhodujúce skutočnosti a výmenné kurzy) | Revízia | Návrh sa týka harmonizácie rozhodujúcich skutočností a výmenných kurzov v rozličných sektoroch spoločnej poľnohospodárskej politiky, pokiaľ ide o sumu, ceny a pomoc, ktoré sa majú prepočítať na eurá alebo na národnú menu iného členského štátu. Uvažuje sa aj o zrušení niektorých sektorových nariadení a úprave nariadenia (ES) č. 2808/98 s cieľom používať jeden výmenný kurz namiesto priemernej sadzby súm. Samostatný akt Komisie | Zjednodušenie štandardných pravidelných nástrojov pre oblasť poľnohospodárstva | Revízia | Cieľom je nahradenie viacerých sektorových pravidiel horizontálnymi pravidlami a zjednodušenie mechanizmu riadenia prostredníctvom úpravy pravidelných nástrojov pre oblasť poľnohospodárstva, ktoré sa týkajú: - prideľovania množstiev pre dovozné colné kvóty, - súťažných postupov pre vývozné náhrady, - súťažných postupov pre verejné skladovanie, - stanovenia vývozných náhrad (vrátane rešpektovania záväzkov voči WTO). Samostatný akt Komisie | Horizontálne pravidlá pre súkromné skladovanie poľnohospodárskych výrobkov | Revízia | Cieľom je nahradenie viacerých sektorových pravidiel horizontálnymi pravidlami a zjednodušenie mechanizmu riadenia týkajúceho sa súkromného skladovania poľnohospodárskych výrobkov. Plánuje sa uskutočnenie právnej revízie existujúcich sektorových ustanovení s cieľom odstrániť nepotrebné ustanovenia a harmonizovať systém súkromného skladovania a prijatie horizontálneho nariadenia pre pravidlá o súkromnom skladovaní. Samostatný akt Komisie | Nariadenie Komisie (ES) č. 2295/2003 o označovaní vajec | Revízia | Existujúce vykonávacie nariadenie (ES) č. 2295/2003 sa prepracuje s cieľom zohľadniť zmeny zavedené novým nariadením Rady (ES) č. 1028/2006. Samostatný akt Komisie | Horizontálne pravidlá o súťažných postupoch v oblasti vývozných náhrad pre niektoré poľnohospodárske výrobky | Revízia | Cieľom je nahradenie viacerých sektorových pravidiel a zjednodušenie mechanizmu riadenia týkajúceho sa súťažných postupov v oblasti vývozných náhrad pre niektoré poľnohospodárske výrobky, a to prostredníctvom prijatia horizontálneho nariadenia pre súťažné postupy v oblasti vývozných náhrad pre niektoré poľnohospodárske výrobky. Samostatný akt Komisie | Horizontálne pravidlá pre dovozné colné kvóty upravené formou systému dovozných licencií | Revízia | Cieľom je nahradenie viacerých sektorových pravidiel horizontálnymi pravidlami a zjednodušenie mechanizmu riadenia týkajúceho sa dovozných colných kvót upravených systémom dovozných licencií (s výnimkou banánov), a to prostredníctvom právnej revízie existujúcich sektorových ustanovení s cieľom odstrániť nepotrebné ustanovenia a harmonizovať nariadenia o otvorení dovozných colných kvót. Samostatný akt Komisie | Nariadenie Komisie (ES) č. 382/2005 o spoločnej organizácii trhu so sušeným krmivom | Revízia | Cieľom je zmeniť a doplniť vykonávacie nariadenie, aby sa tak zredukovali povinnosti vyplývajúce z nariadenia pre osoby, ktoré sa nevenujú spracovaniu (farmári a finalizujúci sektor), a odstrániť obsolétne ustanovenia. Samostatný akt Komisie | Nariadenia o všeobecnej skupinovej výnimke na uplatňovanie článkov 87 a 88 Zmluvy o ES na regionálnu pomoc, malých a stredných podnikateľov, výskum a vývoj, environmentálnu pomoc, zamestnanosť, vzdelávanie. | Revízia | Nové nariadenie o všeobecnej skupinovej výnimke (GBER) sa bude vzťahovať na oblasti, na ktoré sa už vzťahujú existujúce skupinové výnimky týkajúce sa vzdelávania, zamestnanosti, malých a stredných podnikateľov a nových oblastí, ako je inovácia, životné prostredie, rizikový kapitál a regionálna pomoc. Štátna pomoc podliehajúca GBER sa nebude musieť oznamovať Komisii. GBER zhrnie všetky ustanovenia o štátnej pomoci vyňatej z oznamovacej povinnosti do jedného dokumentu a zvýši počet prípadov oslobodených od predchádzajúcej notifikácie, čím sa zníži administratívna záťaž členských štátov. | Oznámenie o výkone rozhodnutí o vymáhaní | Revízia | Efektívnejší výkon rozhodnutí o vymáhaní členskými štátmi je jedným z prioritných cieľov akčného plánu štátnej pomoci. Toto oznámenie by malo usmerniť členské štáty v tom, ako by mali zaistiť riadny výkon rozhodnutí Komisie o vymáhaní. | Vykonávacie nariadenie, procedurálne aspekty štátnej pomoci | Prepracovanie | Vykonávacie nariadenie usmerňuje členské štáty v niekoľkých procedurálnych aspektoch štátnej pomoci (notifikácia, výpočet úrokov z vymáhanej pomoci, podávanie správ). Cieľom je: - upraviť nariadenie tak, aby sa prispôsobilo zvýšenému využívaniu elektronickej výmeny medzi Komisiou a členskými štátmi, - zrevidovať ustanovenia týkajúce sa úrokov z vymáhanej pomoci, aby sa tak prispôsobili ekonomickej realite, - zrevidovať požiadavky súvisiace s každoročným podávaním správ na účely transparentnosti a monitorovania. | Zrušenie rozhodnutia Rady 85/368/EHS o porovnateľnosti kvalifikácií v odbornom vzdelávaní | Zrušenie | Po prijatí návrhu odporúčania Rady a Európskeho parlamentu o európskom kvalifikačnom rámci KOM(2006) 479, už rozhodnutie nie je aktuálne a dlhšie udržateľné, z časti v dôsledku rýchleho vývoja v oblasti kvalifikácií. | Revízia smernice 2001/23/ES „Prevody podnikov“ | Revízia | Hlavným cieľom je objasniť a zjednodušiť uplatňovanie smernice 2001/23/ES na cezhraničné operácie a po konzultácii s členskými štátmi a sociálnymi partnermi zaviesť zmeny a doplnenia. | Kodifikácia smernice 89/655/EHS a jej zmien a doplnení, smerníc 95/63/ES a 2001/45/ES, o minimálnych požiadavkách na bezpečnosť a ochranu zdravia pri používaní pracovných zariadení pri práci | Kodifikácia | Kodifikácia | Revízia smernice 88/378/ES o bez